הוועדה לקידום מעמד האישה ולשוויון מגדרי, כנסת 24, פרוטוקול מספר 40, 2022-01-31 10:30

עאידה תומא סלימאן: בוקר טוב לכולם ולכולן, או הפוך אצלנו.

עאידה תומא סלימאן: אני פותחת את הישיבה של הוועדה לקידום מעמד האישה ולשוויון מגדרי.

עאידה תומא סלימאן: היום ה-31 בינואר 2022.

עאידה תומא סלימאן: אנחנו היום בעוד ישיבת מעקב אחרי אכיפת איסור צריכת זנות ומענים לאוכלוסייה בזנות.

עאידה תומא סלימאן: כפי שכולם יודעים, בעיני, אחת מההצלחות הכבירות בשנים האחרות בעניין קידום שוויון מגדרי ומאבק בתופעות של אלימות וניצול של נשים היה לחוקק את החוק האוסר צריכת זנות.

עאידה תומא סלימאן: כמובן שכולם יודעים שהחוק מאוד מפורט.

עאידה תומא סלימאן: התעקשנו בזמנו שיכלול גם את הצד של האכיפה, אבל גם את הצד של השיקום, כי בסופו של דבר, בלי לקדם תוכניות שמאפשרות לכלל הנשים, האנשים שנלכדים במעגל הזנות את האפשרות לשיקום, את האפשרות לתעסוקה, את האפשרות לחיים בלי ניצול, אנחנו לא עשינו כלום.

עאידה תומא סלימאן: אם העניין יישאר רק באכיפה של האיסור ומתן דוחות לכל מי שעדיין מעז לצרוך ולנצל את מי שנמצא במצוקה ובמעגל הזה, אנחנו לא נתקדם ולא נאפשר חיים יותר מכובדים.

עאידה תומא סלימאן: בגלל שנתיים שכמעט ולא התקיימו הדיונים, הרצון שלנו הוא שניקח את הנושא, נעקוב אחרי מילוי החוק, האכיפה, השיקום, התוכניות המתפתחות, והקשיים שאולי עולים תוך כדי עשייה ואיך אפשר לשפר את המצב.

עאידה תומא סלימאן: אני פניתי למרכז המחקר והמידע בכנסת וביקשתי כבר לפני תקופה את הסקירה המקיפה שהגישו לנו בעניין האכיפה.

עאידה תומא סלימאן: אנחנו תיכף נשמע את זה, אבל אני חייבת להגיד, כפי שאמרתי בעבר, אני שוב אדגיש, בגלל המצב הלקוי של הוועדות בכנסת, בגלל המצב שבו בוועדה יש נוכחות מאוד דלה של ח"כיות – כל הכבוד לחברת הכנסת יסמין שנמצאת, אבל אני מדברת על בדרך כלל.

עאידה תומא סלימאן: בדרך כלל יש לנו רק שלוש חברות שהתמנו לחברות בוועדה הזו.

עאידה תומא סלימאן: האופוזיציה הימנית עדיין לא מינתה את הנציגות או הנציגים שלה בוועדה.

עאידה תומא סלימאן: לכן הנוהג להקים ועדת משנה לא תקף בכנסת הזו.

עאידה תומא סלימאן: הוועדה בקושי מתכנסת עם נוכחות של ח"כיות, חוץ מהיו"ר, אז אני לא אפצל את עצמי גם לוועדת משנה וגם ליו"ר ועדה.

עאידה תומא סלימאן: אני חושבת שאני נותנת מקום מאוד מכובד לנושא בדיונים של הוועדה עצמה, וככה נמשיך עד שיהיה מצב אחר.

עאידה תומא סלימאן: אני רוצה קודם כל להתחיל – ואני יודעת שיש נציגים של המשרדים שירצו להתייחס לסקירה, אבל קודם כל נשמע את עיקרי הסקירה של מרכז המחקר והמידע.

עאידה תומא סלימאן: אני חייבת להגיד, הגשתם לנו מסמך די רציני, ונרצה לשמוע את עיקריו מהנציג של המרכז, עידו.

עאידה תומא סלימאן: בבקשה.

עידו אפגר: תודה רבה, גברתי.

עידו אפגר: עידו אפגר, מרכז המחקר והמידע של הכנסת.

עידו אפגר: הגשנו סקירה לא קצרה לוועדה.

עידו אפגר: אני כמובן לא עומד לפרט את כל המענים שפועלים וצפויים ומפורטים במסמך.

עידו אפגר: אני מאמין שנציגי המשרדים יכולים לעשות את זה בצורה טובה ומעודכנת יותר.

עידו אפגר: אני אציג כמה נתונים על התקדמות האכיפה, ואחר כך אני אסקור חלק – גם, רק חלק – מהאתגרים והפערים שעלו גם בתחום האכיפה וגם ביישום התוכנית לצמצום הזנות, ואולי נציגי המשרדים יוכלו להתייחס לדברים האלה כשהם ידברו.

עידו אפגר: מבחינת אכיפה, עד ה-5 בינואר, לפני כחודש, הוטלו יותר מ-1,400 קנסות במשך כשנה שבה האכיפה התבצעה, אבל קצב חלוקת הקנסות גבר לאורך השנה.

עידו אפגר: אם עד תחילת אוגוסט 2021 הוטלו רק 24 קנסות – זה ממוצע של קנס אחד לשבוע – מאז סוף אוקטובר אנחנו מדברים על קצב של כ-100 קנסות בשבוע, אז אפשר לראות עלייה בקצב.

יסמין פרידמן: מה גובה הקנס?

עידו אפגר: 2,000 שקלים.

יסמין פרידמן: 2,000?

עידו אפגר: נכון?

עידו אפגר: לדעתי 2,000 שקלים.

עאידה תומא סלימאן: קנס ראשון.

עאידה תומא סלימאן: זה מה שידוע לי, כן.

קריאה: עבירה ראשונה 2,000, עבירה חוזרת, 4,000.

עידו אפגר: אני אזכיר בהקשר הזה, של 100 קנסות בשבוע, שעל פי נתוני הסקר הלאומיים מ-2014, אפשר לאמוד את מספר צרכני הזנות שפעילים בכל שבוע בעשרות אלפים מבחינת סדרי גודל.

עידו אפגר: תמונת הקנסות לא רק משתנה לאורך זמן, היא משתנה גם לפי מיקום גאוגרפי.

עידו אפגר: אפשר לראות שכמעט 70% מהדוחות חולקו במחוזות תל אביב ובמרכז הארץ, ועוד 30% חולקו במחוז חוף שבו שוכנת העיר חיפה.

עידו אפגר: הנתונים האלה כמובן עשויים להעיד על היעדר אכיפה של איסור צריכת הזנות בחלקים נרחבים של ישראל, ובפרט במחוז ירושלים, בכל זאת, העיר הגדולה בישראל.

עידו אפגר: אני מזכיר שמי שמקבל קנס יכול לבקש במקום לשלם את הקנס להשתתף באיזשהו הליך חלופי, אמצעי חלופי – סדנה פסיכוסוציאלית.

עידו אפגר: בעיקרון, האמצעי החלופי הוא פעיל, התקנות הותקנו ופורסמו, שירות המבחן התקשר עם חברה חיצונית שאמורה להפעיל את האמצעי.

עידו אפגר: בפועל, לפי הנתונים שקיבלנו, הפניות להשתתפות – עשרה מבקשים במהלך השנה הזאת שבה - - -

עאידה תומא סלימאן: מתוך 1,400 ומשהו.

עידו אפגר: כן.

עידו אפגר: זה מעיד על שימוש מוגבל בכלי הזה, וכן יש מקום אולי לשאול למה זה המצב.

עידו אפגר: מגורמים שונים דווח לנו שהליך המעבר של זירות זנות לזירות מקוונות ולדירות דיסקרטיות, שזה תהליך שנמשך כבר כמה שנים, אבל נראה שהוא מאוד הואץ בעקבות הקורונה – אולי בעקבות החוק, אני לא יודע.

עאידה תומא סלימאן: זה שילוב.

עאידה תומא סלימאן: אני חושבת שזה שילוב.

עידו אפגר: בכל מקרה, המעבר הזה מעורר קשיים גם בהיבטי איתור וישוג אוכלוסיות לטיפול, וגם בהיבטי אכיפה.

עידו אפגר: בהקשר הזה חשוב לציין שממה שראינו, יש הרבה מידע על זירות זנות בידי כל מיני גורמים – גם רשויות מקומיות, גם גורמי טיפול, וגם משרדי הממשלה, וחלקם באופן פעיל פועלים לאתר זירות זנות.

עידו אפגר: למשרד הבריאות יש גורם חיצוני שמאתר זירות זנות בשביל עבודת המרפאות הניידות.

עידו אפגר: אנחנו לא קיבלנו את הרושם שיש איזשהו ניסיון לשתף את המידע הזה בכלל המשרדים שפעילים.

עאידה תומא סלימאן: זו הייתה שאלתי – בדיוק רשמתי לעצמי עד כמה באמת המידע הזה שקיים אצל אחד מהגורמים הרשמיים, גם אלו משרדים או רשויות מקומיות, הוא מידע שנגיש לכלל העבודה המשותפת.

עאידה תומא סלימאן: אז אתה אומר שלא.

עידו אפגר: אנחנו לא התרשמנו שיש איזשהו מהלך מסודר כזה, ואין ספק שזה יכול לשפר גם את מאמצי האכיפה וגם את מאמצי הטיפול.

עידו אפגר: נקודה נוספת בהקשר הזה של שיתוף מידע, אנחנו לא נתקלנו במידע – ושוב, יתקנו אותי נציגי המשרדים אם אני טועה – למיטב ידיעתנו, לא מתקיים איזשהו מעקב מרוכז אחרי מספר המטופלים הכולל בכל התוכניות, גם של משרד הבריאות, גם של משרד הרווחה.

עידו אפגר: קיבלנו והצגנו במסמך נתונים על מספר המטופלים או המטופלות בתוכניות ספציפיות, אבל אין לנו איזושהי תמונה כוללת של היקף האוכלוסייה שבטיפול, זה כן נתון שיכולה להיות לו משמעות.

עאידה תומא סלימאן: לא קיבלתם תשובות מהמשרדים על התוכניות שלהם כמה מעורבים?

עידו אפגר: לא, לגבי תוכניות ספציפיות, הם בוודאי יודעים כמה מטופלים בכל תוכנית בכל שנה, הנתונים האלה גם מוצגים במסמך.

עידו אפגר: איזושהי תמונה כוללת של כלל המטופלים, מספר כולל, אנחנו לא יודעים לומר.

עידו אפגר: אתגר נוסף שעלה מכמה גורמים - - -

עאידה תומא סלימאן: יש כפילויות בשירותים?

עידו אפגר: אני מניח שעשויות להיות כפילויות.

עידו אפגר: מישהי עשויה להיות מטופלת גם במרפאה ניידת וגם אחר כך ללכת לסלעית או לדירת מעקב.

עאידה תומא סלימאן: או ללינת חירום.

עידו אפגר: בדיוק.

עידו אפגר: אתגר נוסף שעלה מכמה גורמים הוא קשיים באיתור עוסקים בזנות ורתימה שלהם, דיברנו על זה.

עידו אפגר: זה נכון במיוחד בחברה הערבית ובחברה החרדית.

עידו אפגר: בהקשר של החברה החרדית, אני הבנתי ממטה המאבק בזנות שמרחב הלב שפעל בביתר עילית – מרחב הלב הוא מענה לנערות וצעירות.

עידו אפגר: זה המרחב היחיד שפעל ביישוב חרדי, הוא נסגר לאחרונה אחרי שהוא נפתח ב-2020.

עידו אפגר: להבנתי, אין כיום אף מסגרת ייעודית לחרדים.

עידו אפגר: בהקשר של החברה הערבית, בזמנו אמרו לנו ממשרד הרווחה שנבחנת אפשרות לפתוח מרחב לב באכסאל, שמצטרף - - -

עאידה תומא סלימאן: אכסאל?

עידו אפגר: לא?

עאידה תומא סלימאן: פעם ראשונה שמעתי באום אל-פחם.

עידו אפגר: לא, באום אל-פחם כבר - - -

מירי מוסקוביץ: באום אל-פחם הוא קיים.

עידו אפגר: באום אל-פחם קיים, ואמור להצטרף אליו, כך הבנתי – או נבחנה האפשרות שיצטרף אליו מרחב נוסף.

עידו אפגר: שוב, יהיה מעניין לשמוע איפה זה עומד, אם יש התקדמות בתחום הזה.

מירי מוסקוביץ: לעניין הזה של מרחבי הלב, סליחה שאני קוטעת - - -

עאידה תומא סלימאן: השם?

מירי מוסקוביץ: מירי מוסקוביץ, משרד הרווחה.

מירי מוסקוביץ: לעניין של מרחבי הלב, עלתה אתנו בזום הגברת גלית גבע, מנהלת אגף קהילה, היא תוכל להתייחס למרחבי הלב.

עאידה תומא סלימאן: אנחנו ניתן לכן להתייחס לכלל הדברים, ואני ארצה לקבל כמה תשובות.

עאידה תומא סלימאן: אבל בואו ניתן לעידו לסיים.

עידו אפגר: סוגיה נוספת בהקשר הזה קשורה לפריסה של המסגרות.

עידו אפגר: רוב מסגרות הטיפול הן באזור המרכז, זו סוגיה מוכרת, שם גם רוב הצורך.

עאידה תומא סלימאן: אני חושבת שמשרדי הממשלה עדיין שבויים בסטראוטיפ שזנות קיימת בתל אביב וזהו.

עאידה תומא סלימאן: איך שזה נראה – גם האכיפה, גם השירותים, זה כאילו מרוכז במרכז ושאר הארץ לא צריכה.

עאידה תומא סלימאן: או שמתחילים לשבור את זה לאט-לאט.

עידו אפגר: יש מחסור במסגרות, ושוב בולטת פה ירושלים, כמו באכיפה, העיר הגדולה בישראל, שאין בה אף מסגרת מלבד מרפאה ניידת, שהייתה אמורה להתחיל לפעול.

עידו אפגר: אני חושב שהיא התחילה, אני לא קיבלתי על זה מידע ברור לגמרי.

עידו אפגר: אבל הוא לא ייחודי לירושלים, זה נכון גם בצפון וגם בדרום.

עידו אפגר: והמחסור הזה נכון במיוחד בכל הנוגע לאוכלוסיות ספציפיות כמובן – גברים, טרנסג'נדריות וטרנסג'נדרים, אוכלוסיות שסובלות מתחלואה כפולה, זרים חסרי מעמד.

עידו אפגר: בהקשר הזה, בינואר החודש היו אמורים להתחיל לפעול מערכים גם לגברים וגם לטרנסג'נדריות.

עידו אפגר: שוב, אני יודע שזה משהו שחיכו לו הרבה זמן, ויהיה מעניין לשמוע שזה אכן קרה.

עידו אפגר: חלק מהרשויות דיווחו על קשיים בתקצוב – גם על קבלת הכסף, גם על זה שהתקצוב לא מספיק להפעלת המענים.

עידו אפגר: חלק מהרשויות מוסיפות תקציב, או חלק מהמפעילים, עמותת עלם למשל, מוסיפה תקציב משלה כדי להרחיב את המענים של משרד הרווחה.

עידו אפגר: ושמענו על קשיים בהפעלת מסגרות – דיברנו על סגירת המרחב בביתר עילית.

עידו אפגר: אני יודע שבחיפה, באופק נשי, יש קשיים באיוש של משרות ניהול.

עאידה תומא סלימאן: באופק נשי.

עאידה תומא סלימאן: אנחנו במעקב אחרי הנושא והיינו בקשר עם משרד העבודה הרווחה, שלצערי, עדיין אין – אני יודעת שנתתם להם חודשיים להתארגן.

עאידה תומא סלימאן: אני יודעת שכבר עבר חודש.

עאידה תומא סלימאן: אנחנו תיכף נשמע אם יש לכם מה לחדש בנושא הזה.

עידו אפגר: אני ממש לקראת סיום.

עידו אפגר: עוד שלוש נקודות, ברשותך.

עידו אפגר: קושי שכבר הוזכר בדיונים בעבר נוגע לסל הגמיש, גם קושי בירוקרטי במימוש שלו.

עידו אפגר: 15% מהבקשות שאושרו בשנת 2020 לא מומשו, וזה לפי המשרד, בגלל קשיים בירוקרטיים.

עידו אפגר: אני לא יודע בדיוק מה מנע את המימוש.

עידו אפגר: וגם חשש מהגעה לטיפול במחלקות לשירותים חברתיים, שזה מה שנדרש כדי לקבל את הסל.

עידו אפגר: עוד שתי נקודות: אנחנו לא קיבלנו התייחסות מזרוע העבודה במשרד הכלכלה, אבל על פי מה שדווח בישיבות של צוות היישום הבין-משרדי, נראה שכל התחום של מענה תעסוקה מתקדם בצורה מהוססת או חלקית, וזה כמובן נושא מאוד חשוב כדי לאפשר חיים עצמאיים מחוץ למעגל הזנות.

עאידה תומא סלימאן: אין כמעט שיקום בלי דבר כזה, ממה יחיו?

עידו אפגר: אני מקווה שאולי יהיו פה בשורות בכל זאת שאנחנו לא קיבלנו.

עידו אפגר: נקודה אחרונה, שהיא לא בדיוק אתגר, אבל חשוב לי להעלות את זה, אנחנו לא קיבלנו ממשרד החינוך מידע על היקף השימוש בפועל בלומדות.

עידו אפגר: אני יודע שההכנה של הלומדות, בשעה טובה, הסתיימה והן שמישות.

עידו אפגר: אני לא יודע כמה מורים עברו את ההכשרה, אז זו גם נקודה שיהיה חשוב לקבל עליה תשובה.

עידו אפגר: תודה רבה.

עאידה תומא סלימאן: תודה, עידו.

עאידה תומא סלימאן: אני שמעתי שלא התייחסת לתקצוב של משרד הרווחה, שעורר הרבה מחלוקת אתמול.

עידו אפגר: עניין התקצוב הוא לא של משרד הרווחה, זה התקציב הכולל של התוכנית, שמועבר למשרד הרווחה כגורם המרכז.

עידו אפגר: הבנתי שזה עורר רעש, אני בטוח שמשרד הרווחה ידע להתייחס לזה ספציפית.

עידו אפגר: במסמך כמובן התייחסנו לזה.

עידו אפגר: תקציב התוכנית לשנת 2020 עמד על כמעט 60 מיליון שקלים, מתוכם 15 מיליון מומשו - - -

עאידה תומא סלימאן: 54 מיליון ש"ח, מתוכם 15 מיליון ש"ח שהוצאו - - -

עידו אפגר: שהוצאו במזומן באותה שנה, ועוד סכום בהתחייבויות לשנה הקרובה - - -

עאידה תומא סלימאן: להוצאה עתידית, 39.

עידו אפגר: נכון, ומתוך ה-39 האלה, 31 מיליון חזרו למשרד ממשרד האוצר ב-2021, מה שהביא אותם בסך הכול לתקציב של 70 מיליון.

עידו אפגר: בשנת 2021 מומשו בפועל - - -

עאידה תומא סלימאן: אבל זה אומר שהתקציב ירד.

עאידה תומא סלימאן: אם ב-2020 היו להם 54, אם אתה מוריד מזה 15 שהם העברה של תקציב קודם – נכון?

עידו אפגר: לא, 7 העברה של תקציב קודם.

עאידה תומא סלימאן: 7, סליחה.

עאידה תומא סלימאן: זה אומר שהיו להם 47 מיליון.

עאידה תומא סלימאן: אם אתה מסתכל על השנה, 2021, יש לך 31 מיליון בבסיס, בנוסף לכך 39 מיליון שהם המשך מהשנה הקודמת.

עידו אפגר: 39 מיליון בבסיס, ותקציב עודפים של 31.

עידו אפגר: הבסיס כרגע הוא 39.

עאידה תומא סלימאן: בסדר, הפכתי.

עאידה תומא סלימאן: 39.

עאידה תומא סלימאן: זה אומר ירידה מ-47 ל-31.

עידו אפגר: התקציב בבסיס הוא 39 מיליון כרגע, ובכל שנה היו שאריות אחרות משנים קודמות שהגדילו.

עאידה תומא סלימאן: בסדר, אבל זה אומר – שאריות מתקציב קודם הן שאריות מתקציב קודם, קודם כל נדבר על זה, למה יש שאריות.

עאידה תומא סלימאן: אבל גם מה שיש בבסיס הורידו.

מירי מוסקוביץ: אבל כבודה, אנחנו היינו כאן בוועדה כשהיה נציג של משרד האוצר, שבגלל שההקצאה לחוק הסתיימה, שלוש השנים שהוקצו כספים נוספים על בסיס התקציב, הסתיימו שלוש השנים האלה, והיינו כאן כולנו בישיבה כששמענו את נציג האוצר, שאמר שהשנה זה ירד.

מירי מוסקוביץ: כן.

עאידה תומא סלימאן: אני יודעת.

עאידה תומא סלימאן: ואני רוצה להזכיר לכולם, לכל מי שצופה בנו ולאלה שיושבים בחדר שהממשלה הורידה מהתקציב.

עאידה תומא סלימאן: ועם כל הכבוד, שלוש שנים של החוק, כאשר אנחנו יודעים שהאכיפה – אפילו לא האמיתית – יש עלייה באכיפה, התחילה בשנה האחרונה, וכאשר לוקח זמן להקים את השירותים, ויש שירותים שעדיין צריך להקים, אז אי אפשר להוריד את התקציב.

עאידה תומא סלימאן: ואני רוצה להזכיר שכן, הורד התקציב שאמור להיות לתוכנית הזו.

עאידה תומא סלימאן: הצפי שלי, כאשר מתקדמים יותר ורואים שאנחנו עדיין בזינוק, עוד לא הגענו לכך שסיפקנו את מהותו של החוק, לתת תקציבים כדי שתוכלו לעמוד באתגרים שקיימים וכדי שנוכל לסייע כמה שאפשר.

עאידה תומא סלימאן: לצערי, כן יש ירידה בעניין התקציב.

עאידה תומא סלימאן: ואני מדגישה את זה שוב, למרות שהתקיים דיון קודם.

עאידה תומא סלימאן: אני זכרתי שהתקיים דיון קודם.

עאידה תומא סלימאן: אוקיי.

עאידה תומא סלימאן: חברות הכנסת מעוניינות להתייחס עכשיו?

עאידה תומא סלימאן: תודה, עידו.

אמילי חיה מואטי: אני אתייחס לאחר מכן.

יסמין פרידמן: אני רוצה להקשיב, אבל אני יודעת שיש בעיה גם בבאר שבע, לא הזכרת את זה, שנסגרה שם לינת החירום.

עידו אפגר: כן, נכון.

יסמין פרידמן: עברו שם ספק ועדיין אין שם לינת חירום, זה דרמטי.

עידו אפגר: כן, אני גם קיבלתי דיווח על זה.

עידו אפגר: כאמור, לא עברתי תוכנית-תוכנית.

עידו אפגר: כמובן שיש עוד הרבה אתגרים ספציפיים בתוכניות ספציפיות, אני נשארתי ברמת – אבל זה נכון, כן.

עידו אפגר: גם שם הבנתי שהלנת החירום נסגרה.

עאידה תומא סלימאן: אז אולי ממשרד הרווחה יצטרכו לתת לך תשובה בעניין הזה, למה היא נסגרה.

עאידה תומא סלימאן: או למה היא לא נפתחה, לא? או שהיא - - -

יסמין פרידמן: יש פה בעיה עם מיקום.

יסמין פרידמן: אני ניסיתי לעזור, אבל אני לא יודעת מה עושים בסיטואציה כזאת.

קריאה: אני אתייחס.

קריאה: נפתור את זה.

קריאה: אנחנו הגענו לאיזשהו פתרון, אני אתייחס.

עאידה תומא סלימאן: כן?

עאידה תומא סלימאן: חברת הכנסת מואטי.

אמילי חיה מואטי: באתי להקשיב.

עאידה תומא סלימאן: אני רוצה לעבור עכשיו להתייחסויות של המשרדים, אבל קודם הייתי רוצה לבקש מהמטה למאבק בסחר בנשים וגם מעלם להציג את שלהם, כך שהם יעלו נושאים שתרצו להתייחס אליהם אחר כך, אז ניתן לזה אפשרות קודם.

עאידה תומא סלימאן: שחף מהמטה, בבקשה.

שחף שפירא: שלום.

שחף שפירא: אני נורא מתרגשת, זו הפעם הראשונה שלי פה.

שחף שפירא: קודם כל, אני כתבת של עיתון "ליברל" וערכתי תחקיר בנושא, אבל מעבר לזה, ויותר חשוב מהכול, הגעתי מהרחוב.

שחף שפירא: יש לי פוסט-טראומה מורכבת.

שחף שפירא: שתי חברות שאיבדתי לעולם הזנות, ואני חושבת שהסיבה שבאתי לפה היא בשביל להזכיר לכם במי מדובר.

שחף שפירא: מדובר בדרך כלל, ולרוב, בבנות שעברו התעללות או – סליחה.

עאידה תומא סלימאן: אולי תיתנו לה קצת מים?

שחף שפירא: כן, אני אשמח.

שחף שפירא: הבנות האלה בדרך כלל לא מוכנות להיחשף, ולא מוכנות להגיד זאת אני.

שחף שפירא: מהצד השני, השיח, לכאורה, "הפמיניסטי" אומר זכות האישה וכל הדבר הזה, ובגלל זה אני באתי: בשביל להזכיר את החברות שלי ואת הנשים שאני ראיינתי.

שחף שפירא: אני ראיינתי מעל ל-40 נשים, שכל אחת ואחת מהן סוחבת אתה סיפור.

שחף שפירא: אנחנו חייבים לזכור את זה כשמתחיל שיח שמנסה לנרמל בכל תקשורת המיינסטרים ולהציג אתרים כמו OnlyFans או דברים כאלה כאילו זה חלק מהנרטיב של עולם מודרני, ולזכור שמעמד האישה ומעמד האדם בעולם הוא לא כעבד.

שחף שפירא: זנות זה סוג של עבדות.

עאידה תומא סלימאן: שחף, אני רק חייבת להגיד לך – וסליחה שאני קוטעת אותך – הפמיניזם השולט בוועדה הזו, בינתיים, לפחות בראשותי, הוא פמיניזם שמבין טוב מאוד שקיים סחר בנשים, והרבה מהנשים – כפי שאנחנו אומרות, אף אחת לא הייתה ילדה וכששאלו אותה מה את רוצה להיות כשתגדלי, אני בטוחה שאף אחת לא חלמה להיות זונה.

עאידה תומא סלימאן: אז אנחנו מבינות את הרקע ואת השיח הפמיניסטי הזה שאומר זכותה, אני חושבת שזה שיח ליברלי שלא מתעמק בדברים.

עאידה תומא סלימאן: למרות שאת מגיעה מ"ליברל".

שחף שפירא: קודם כל, אני שמחה.

שחף שפירא: זה אומר לי הרבה, לדעת שאלו האנשים שיושבים בוועדה ואלו האנשים שאחראיים על תקציבים.

שחף שפירא: להיות הרופא אני לא יודעת, אני יודעת להיות יותר מהצד של החולה ולספר על המחלה.

שחף שפירא: אין לי הרבה מה לומר, בסך הכול רציתי להראות את הפנים שלי ולהגיד לכם שכשיגיע שיח כזה לאוזניים שלכם ואת הפנים לא רואים, תזכרו שהאחיות שלי עומדות פה.

שחף שפירא: זהו, תודה.

עאידה תומא סלימאן: תודה לך, שחף.

עאידה תומא סלימאן: תודה גם על האומץ.

עאידה תומא סלימאן: אנחנו מקיימות את הדיונים, אנחנו עוקבות, ואנחנו נאבקנו כדי לחוקק את החוק למענך ולמען האחיות שלך, ולמעננו כנשים, כי כל עוד יש נשים שנמצאות בסיטואציה הזו, זה מעיד על איזה סוג של חברה אנחנו נמצאים בה.

עאידה תומא סלימאן: וכולנו נמצאים בתוך החברה הזו, אפילו אם אנחנו לא נמצאות במעגל הזנות עצמו, אבל אנחנו נפגעות איכשהו, וזה מגיע אלינו.

עאידה תומא סלימאן: אנחנו מדברות על שינוי מהותי בחברה עצמה.

שחף שפירא: סליחה, עוד דבר אחד, מיהודה שוחט, שלא נמצא איתי אבל עשה איתי את התחקיר, כשהגענו למשטרה עם הממצאים, המשטרה אמרה – ויהודה הגיע לדרגים הגבוהים – אנחנו לא יכולים לעבוד על זה בלי שיש לנו מספיק לחץ מהפוליטיקאים.

עאידה תומא סלימאן: מתי עשיתם את התחקיר?

שחף שפירא: עד לפני חודש.

שחף שפירא: הכתבה יצאה לפני שבועיים.

עאידה תומא סלימאן: עד לפני חודש.

עאידה תומא סלימאן: אני הייתי מציעה שתגידי לנו מה עיקרי התחקיר.

שחף שפירא: התחקיר הוא - - -

עאידה תומא סלימאן: את מדברת על תחקיר שעשית, את מדברת על כך שהגעתם למשטרה עם זה, ואנחנו לא יודעות על מה.

שחף שפירא: התחקיר הוא בעיקר על מה שהולך בטלגרם.

שחף שפירא: זה הוגש גם – ואני יושבת היום עם חברת הכנסת אבתיסאם מראענה עליו.

שחף שפירא: אין לי פה את הנתונים, אני מצטערת.

שחף שפירא: אני אגיש לך אותו.

עאידה תומא סלימאן: אני חייבת להגיד שהנושא הזה של מעבר עולם הספסור בנשים ובנערות ובנערים לפעמים לזירה הווירטואלית – אם זה דרך טלגרם או דרך תוכניות אחרות, או אם ראינו את כל הנושא של הסרטונים וקיימנו דיון על זה – אני חושבת שההתפתחות בנושא הזה היא כל כך מהירה ומדאיגה, כי אנחנו לא מספיקים להתמודד עם ההתפתחות שקורית בנושא הזה.

עאידה תומא סלימאן: אני חושבת שגם המשטרה לא מקדישה מהיכולות האלקטרוניות והווירטואליות שקיימות במשטרה לטפל בנושא הזה.

עאידה תומא סלימאן: כנראה עסוקים בסוג אחר של יכולות סייבר.

עאידה תומא סלימאן: בבקשה, חברת הכנסת מואטי.

אמילי חיה מואטי: תודה רבה.

אמילי חיה מואטי: תודה, חברות, תודה שחף.

אמילי חיה מואטי: כמו שאמרה יושבת-ראש הוועדה, חברת הכנסת עאידה תומא סלימאן, אין בוועדה הזאת פמיניסטיות מהסוג שחושבות שאישה בוחרת להיאנס על ידי מספר גברים בכל יום בגיהינום מתמשך תמורת מחייה.

אמילי חיה מואטי: הבחירה היא בעיקר סיפור שגברים מספרים לעצמם כדי להשקיט את המצפון שלהם, שפה הם עוזרים לאיזו סטודנטית, שפה הם מסייעים, כאשר ברור שמדובר בקבוצה של אנסים שהכסף שלהם מאפשר להם לעשות את זה יום-יום כלפי נשים חלשות מהם, כלפי נשים שלא הייתה להם שום הזדמנות.

אמילי חיה מואטי: אנחנו לא ועדת תרבות, אבל זו לא סוגיה תרבותית.

אמילי חיה מואטי: הבנתי שמתכוונים להעלות את המחזמר "אישה יפה".

אמילי חיה מואטי: מחזמר שהכשיר דורות של זנאים, וצבע את הזנות בצבעים נורמטיביים.

אמילי חיה מואטי: מישהו אמר לי לפני כמה ימים, מישהו שאתן מכירות, שבמשך שנים הוא עבד עם נוער בסיכון, דווקא גברים בזנות.

אמילי חיה מואטי: תמיד הפנטזיה הזאת שתיכף יבוא המושיע עם הכסף.

אמילי חיה מואטי: הוא לא מושיע, הוא אנס עם כסף, וככה צריך להתייחס לגברים האלה.

אמילי חיה מואטי: יש לנו המון תוכניות שנוגעות לזה.

אמילי חיה מואטי: אני יודעת שמעט מדי פנו לבקש את הסיוע – סליחה, המעט מגוחך – של 10,000 שקל.

אמילי חיה מואטי: קודם כל, יפה שיש סיוע, ועדיין, צריך להפוך כל אבן כדי למצוא דרכים להוציא נשים מהגיהינום הזה.

אמילי חיה מואטי: נכון שזה מתחיל קודם כל במניעה, ונכון שהשילוב ההרסני בין עוני, חוסר ידע ומעקב רעוע של המערכת הם קטליזטורים מצוינים לנפילה לגיהינום הזה.

אמילי חיה מואטי: אני בהחלט מצפה לשיחות נוספות שאנחנו נקיים בנושא, גברתי יושבת-הראש, ונחשוב איך מגדילים את הסל הזה, ואיך בעיקר מאפשרים לנשים צעירות שעדיין מחזיקות בחלומות כלשהם ובתוכניות כלשהן לגבי החיים האלה, לממש אותם, לחיות חיים שיש בהם בחירה.

אמילי חיה מואטי: זו זכות גדולה להיות כאן ולחשוב שזה בידיים שלנו.

אמילי חיה מואטי: אני מאוד מאוד מקווה שאנחנו נסיים את הקדנציה הזאת, בעזרת השם, עם מימוש מלא של התוכניות שלנו.

אמילי חיה מואטי: תודה רבה, גברתי יושבת-הראש, תודה רבה, חברות, שאתן פה על חשבון הזמן שלכן בשביל לייצר חברה טובה יותר.

אמילי חיה מואטי: תודה רבה.

עאידה תומא סלימאן: תודה לך, חברת הכנסת.

עאידה תומא סלימאן: אני מאוד מקווה שכל היישום של התוכניות יתקדם.

עאידה תומא סלימאן: תיכף נשמע על הקשיים שעומדים בדרך.

עאידה תומא סלימאן: הדס גול, בזום, מעלם.

הדס גול: שלום.

הדס גול: אני הדס, אני עובדת בעמותת עלם.

הדס גול: עלם ב-20 השנים האחרונות מטפלת בבני נוער ובצעירים על רצף הזנות, בשבע השנים האחרונות בניהול ופיקוח של משרד הרווחה בחמישה מרחבי לב ברחבי הארץ.

הדס גול: כידוע, החוק של איסור צריכת זנות התקבל ברגשות מעורבים אצל חלק מהמעורבות והמעורבים בזנות וגם בקרב הארגונים, בעיקר בגלל ההבנה שהחוק עלול לפגוע באוכלוסייה שעליה הוא בא להגן אם אין שירותים יציבים של שיקום שמתוקצבים כמו שצריך, שנותנים מענה לכלל הצרכים בשטח.

הדס גול: החלטת הממשלה תרמה מאוד מאוד להרחבת השירותים, ואנחנו מרגישות את זה בשטח וזה מאוד משמעותי.

הדס גול: יחד עם זאת, יש כמה פערים מאוד מאוד בולטים שעליהם אני אשמח בקצרה לדבר עכשיו.

הדס גול: אני אדבר בעיקר על ארבעה דברים שאנחנו פוגשות ביומיום והם הכי קריטיים מבחינתנו.

הדס גול: כמובן שיש יותר, ואני מניחה שהם יעלו בהמשך על ידי החברות שלנו כאן.

הדס גול: הדבר הראשון שאני רוצה להגיד, ואולי הוא המשמעותי ביותר זה כל מה שקשור למענים לנערים וצעירים על רצף הזנות.

הדס גול: כידוע, כבר ב-2008, כשהייתה התוכנית הבין משרדית, התוכנית הייתה מאוד רחבת היקף ונאמר בה שהיא כתובה בלשון נקבה.

הדס גול: הייתה כוכבית קטנה שגם נערים וצעירים יכללו בה.

הדס גול: לצערנו, הרבה שנים אחרי ועדיין המצב הוא מאוד מאוד רחוק מלהיות מספק.

הדס גול: היום בישראל ברגע זה יש שני מרחבי לב שיכולים לתת מענה לנערים וצעירים עד גיל 21.

הדס גול: אמור להיפתח בקרוב על ידי משרד הרווחה הוסטל לגברים באזור המרכז, ועוד מרכז יום בתל אביב.

הדס גול: יחד עם זאת, צעירים מעל גיל 21 שזקוקים למענה חירומי, לצערנו הרב, אין מענה כזה בארץ, וככל הידוע לנו, גם לא הולך להיפתח בקרוב משהו כזה.

הדס גול: אני כן אציין שאנחנו בדיונים על זה עם המשרד, אנחנו גם הגשנו תוכניות, אנחנו מאוד מאוד מקוות שלפחות חלקן יתקבלו, אבל זה מענה קריטי מאוד שכרגע הוא לא קיים והצורך בשטח הוא עצום.

הדס גול: אנחנו פוגשות המון נערים וצעירים מעל גיל 21 שפשוט אין לאן להפנות אותם וצריך לספק לזה מענה מהיר, זמין ורלוונטי.

הדס גול: הדבר הנוסף שחשוב לציין זה כל מה שקשור לחסרי וחסרות מעמד.

הדס גול: הנושא הזה נידון פה גם בוועדות הקודמות, אבל בכל זאת חשוב לנו לציין אותו.

הדס גול: חסרי וחסרות מעמד מגיעים לארץ – לרוב הצעירים והצעירות שאנחנו פוגשים בורחים ממציאות חיים מאוד מאוד קשה.

הדס גול: הם מגיעים לכאן ולא נותרת להם ברירה אלא לשרוד באמצעות הזנות.

הדס גול: הם מקבלים אשרות שהייה בלי אשרות עבודה, אין להם ביטוח רפואי, אין להם שום דרך לשרוד אם לא הזנות, הם פשוט נדחקים לשם.

הדס גול: זו בעיה שצריכים להתייחס אליה, זה ברור לנו שהיא לא מצויה רק במשרד הרווחה.

הדס גול: ברור שצריכה להיות פה התייחסות רחבה ומדיניות ממשלתית, אבל אנחנו פוגשות אותם אצלנו כל הזמן.

הדס גול: הדבר הנוסף שגם נידון כאן בוועדה זה כל מה שקשור לאנשים על הקשת הטרנסית.

הדס גול: אנחנו נתקלנו בהרבה בעיות בקליטה שלהם לשירותי הסיוע, וגם הם, לצערי, נדחקים מהשירותים הרבה פעמים והמענה שהם מקבלים הוא לא מספק.

הדס גול: הדבר הנוסף והאחרון שחשוב לי להביא לכאן, זה גם עלה בצורה די ברורה בדוח ששמחנו לקרוא, כל מה שקשור לפערים בתקצוב של השירותים.

הדס גול: אומנם יצאו מכרזים, הוקמו שירותים, אבל רבים מהם לא מתוקצבים בצורה מספקת, מה שמאלץ את הגוף המפעיל או להפעיל בצורה שהיא לא מספיק מקצועית או לא מספיק רחבה או לא מספיק מקיפה, או לגייס לזה תרומות.

הדס גול: אנחנו עובדות לילות כימים בגיוס התקציבים כדי שנוכל להרחיב את השירותים.

הדס גול: אני רק אגיד בכמה מילים שאנחנו חושבות שיש פתרונות לדברים האלה, גם כתבנו את זה בנייר העמדה, אפשר לראות את זה שם.

הדס גול: אנחנו בעיקר קוראות למשרד להיות איתנו בדיאלוג מקצועי, לא רק אתנו כעלם, אלא בכלל עם כל הגופים המפעילים ולהתאים את המכרזים ואת השירותים לצרכים שבשטח.

הדס גול: בתחושתנו לא תמיד יש הלימה בין הצרכים לבין המודלים שיוצאים, ובגלל זה הפערים עדיין מאוד מאוד גדולים, למרות התוכנית המקיפה ולמרות שתקציבים הורחבו.

הדס גול: תודה.

עאידה תומא סלימאן: תודה רבה.

עאידה תומא סלימאן: תודה, הדס.

עאידה תומא סלימאן: חברת הכנסת, רצית להוסיף משהו.

אמילי חיה מואטי: תוך כדי שאני מדברת, חברתי יונית בן טוב מ"לא עומדות מנגד" שלחה לי הודעה על אישה צעירה שהכרתי.

אמילי חיה מואטי: צעירה מאוד.

אמילי חיה מואטי: צעירה עד כדי טרגדיה.

אמילי חיה מואטי: היא בדיוק שלחה לי הודעה שהיא נפטרה, כל כך צעירה.

אמילי חיה מואטי: החיים שלה היו שיקוף של הכישלון של כולנו.

אמילי חיה מואטי: כל מחלות הרקע של החברה הזאת, כל מחלות הרקע של הפטריארכיה השתקפו באדם הצעיר הזה, אישה שנפלה לזנות עוד בשנות העשרה של חייה.

אמילי חיה מואטי: א' מתה לפני שבועיים, בודדה וחסרת כל.

אמילי חיה מואטי: נורא.

אמילי חיה מואטי: נורא.

אמילי חיה מואטי: תודה רבה, יונית, אני יודעת כמה עבודה עשיתן בשבילה וכמה חיפשתן תמיד נשים שתהיינה שם לתת לה כתף, אוזן, להקריא לה סיפור.

אמילי חיה מואטי: תודה על זה.

עאידה תומא סלימאן: קשה לשמוע בשורות כאלה.

עאידה תומא סלימאן: קשה גם להזכיר לעצמנו כל הזמן, המציאות הקשה שאנחנו מטפלות בה, לצערי.

עאידה תומא סלימאן: אני רוצה לתת לעוד ארגון או שניים.

עאידה תומא סלימאן: אני מאוד מבקשת, אנחנו לא נביא עכשיו את כל הנושאים שכבר טיפלנו בהם ודיברנו עליהם.

עאידה תומא סלימאן: אני רוצה שנתמקד היום בבדיקה איפה אנחנו עומדות, מביצוע התוכנית הכוללת, מה המענים שעדיין לא קיבלו תשובה מהמשרדים, להתמקד בהם ולא להתפרס על כל היריעה הקשורה בנושא צריכת זנות.

עאידה תומא סלימאן: יעל גור ממרפאת לוינסקי, בבקשה.

יעל גור קול: שלום, תודה רבה.

יעל גור קול: אני מבקשת להתייחס לדברים של – אני לא זוכרת את שמו, נציג הממ"מ, שדיבר על אי נכונות לשתף במידע שנאסף על ידי מאתר זירות הזנות.

יעל גור קול: לא נשאלתי על ידו שאלה כזאת.

יעל גור קול: אני יכולה לומר שהמידע שאנחנו אוספים באמצעות המאתר הועבר לעמותות שפנו אלינו וביקשו את המידע הזה כדי - - -

עאידה תומא סלימאן: מרכז המידע פונה למשרדי הממשלה.

עאידה תומא סלימאן: המשרדים אמורים לאסוף את המידע שתחת החסות שלהם מהארגונים שפועלים בשיתוף פעולה איתם.

עאידה תומא סלימאן: הם לא יכולים לפנות לכל מסגרת באופן פרטני.

עידו אפגר: יעל, אני רק אחדד, אני לא דיברתי על חוסר נכונות - - -

יעל גור קול: לא, מה שאני אומרת זה שפנו אליי מעמותת עלם וביקשו את הכתובות, והעברתי את הכתובות לנציגת עמותת עלם שרצתה להגביר את מאמצי ה- outreachשל העמותה.

עאידה תומא סלימאן: בסדר.

עאידה תומא סלימאן: יעל, אני אמרתי - - -

יעל גור קול: - - - העברנו.

יעל גור קול: היה לי חשוב לדייק את - - -

עאידה תומא סלימאן: לא, לא, לא, זה לא לדייק כי יש תשובה לזה.

עידו אפגר: אני, חשוב לי לדייק את הדברים.

עידו אפגר: לא אמרתי שיש חוסר נכונות להעביר את המידע, אמרתי שלמיטב ידיעתי אין איזשהו מהלך מרוכז לאגד את כל המידע ולהפיץ אותו לכל הגורמים הרלוונטיים.

עידו אפגר: לא טענתי שאתם מסרבים להעביר מידע למי שמבקש מכם.

עאידה תומא סלימאן: וגם צריך לשים לב שוב - - -

יעל גור קול: אוקיי, אז אם ככה, נכון, אין מהלך מרוכז.

יעל גור קול: נכון.

עאידה תומא סלימאן: זה נכון.

עאידה תומא סלימאן: את רואה?

עאידה תומא סלימאן: בגלל זה אמרתי לא לחדד.

יעל גור קול: אוקיי, אז אני שמעתי לא נכון.

יעל גור קול: ועוד דבר לגבי התהייה על הפעילות של המרפאות ניידות.

יעל גור קול: בירושלים המרפאה הניידת כבר קמה, וגם בבאר שבע.

יעל גור קול: העבודה של המרפאות הניידות בעשרת החודשים האחרונים מרשימה בהיקף שלה, גם בקשרים עם מטופלות ומטופלים בזירות, בעיקר מהחברה הערבית, גם בנגב וגם במזרח ירושלים, אבל גם מטופלים ומטופלות של המרפאה הניידת שהם לא מהחברה הערבית, כולל נשים על הקשת הטרנסית.

יעל גור קול: זה גם משהו שחשוב לזכור.

עאידה תומא סלימאן: כן, אבל האוכלוסייה הערבית, מדובר רק על מי שנמצאות בערים שהן לא ערביות.

עאידה תומא סלימאן: כלומר, אם מישהי שמעורבת בזה נמצאת בחיפה או בתל אביב או בירושלים או בבאר שבע, אז אתם כן יכולים להגיע אליה.

עאידה תומא סלימאן: אבל בתוך האוכלוסייה עצמה, עד כמה שידוע לי, אין ניידת.

עאידה תומא סלימאן: נכון?

יעל גור קול: הניידות של משרד הבריאות היום פועלות בתל אביב, בירושלים, בבאר שבע.

יעל גור קול: אלה הניידות שהן תחת אחריותי, ותחת אחריות לשכת הבריאות חיפה יש גם ניידת שפועלת באזור חיפה.

יעל גור קול: כל ניידת שממוקמת בכל אחת מארבע הערים האלה פועלת במרחב שסביבן.

יעל גור קול: אני יכולה להגיד שהניידת של תל אביב מגיעה ליהוד, לפתח תקווה, לגבעתיים, לרמת גן, עד אשקלון ואשדוד.

יעל גור קול: גם הניידת בבאר שבע פוגשת גברים צעירים בזנות שחיים בחברה הבדואית והם חיים בכפרים שהם לא בבאר שבע.

יעל גור קול: זאת אומרת, הפעילות נעשית מסביב לערים האלה.

עאידה תומא סלימאן: נכון, היא נעשית בערים - - -

יעל גור קול: ויש עוד הרבה מה לעשות.

יעל גור קול: יש עוד הרבה מה לעשות.

עאידה תומא סלימאן: כשאני אמרתי את זה, אני חושבת שהייתי מאוד ברורה, יעל.

עאידה תומא סלימאן: אמרתי שאתם פוגשים אותם כשהם נמצאים בערים שהרוב בהן הוא יהודי.

עאידה תומא סלימאן: כלומר, השירות לא ניגש לתוך האוכלוסייה ומאתר שם בפנים, אלא מי שיוצא אל הערים הגדולות יכול לפגוש את הניידת.

עאידה תומא סלימאן: לזה התכוונתי.

יעל גור קול: נכון.

יעל גור קול: וגם בזירות רחוב בסמוך לערים הגדולות.

יעל גור קול: אבל נכון, בהחלט.

יעל גור קול: יש להם עוד במה להשתפר.

עאידה תומא סלימאן: רצית להציג נתונים, נכון?

עאידה תומא סלימאן: אז בואי נעשה את זה כדי שנוכל להתקדם.

יעל גור קול: נכון, רציתי להציג נתונים, אבל לפני זה אני אצטרף לשתי אמירות שהיו לפני כן.

יעל גור קול: נשים חסרות מעמד וגברים חסרי מעמד לא מטופלים במסגרת החלטת הממשלה.

יעל גור קול: בלוינסקי מטופלים 25 אנשים חסרות וחסרי מעמד: חמישה גברים מהרשות הפלסטינית שמתמודדים עם בעיות בריאות מאוד קשות והיעדר ביטוח רפואי, ו-20 נשים חסרות מעמד מאריתריאה.

יעל גור קול: אנחנו נתקלים בקשיים שכבר תוארו לפני, אני לא אוסיף עליהם, אבל באמת דרושה איזושהי תוכנית ציבורית מדינית טובה ונדיבה כמו בקבוצות אחרות.

יעל גור קול: גם הנושא של תחלואה כפולה לא מטופל במידה מספקת.

יעל גור קול: לצערי, עוד אישה בזנות נפטרה ביום שישי ממנת יתר, היא הייתה מאושפזת באשפוזית של "דרך אריאלה" בחיפה, שגם ממומנת מכספי החלטת הממשלה, שבה שוהות נשים שמתמודדות עם תחלואה כפולה, אבל יש לנו בסך הכול ארבע מיטות שם, ואנחנו צריכים להגדיל את היקף הפעילות גם בתחום הזה.

יעל גור קול: בינתיים סימסה לי נוגה שילוח ממרפאה ניידת בחיפה שהן כן עושות outreach גם ביישובים ערביים, אז אם אפשר יהיה לתת לנוגה לדבר עוד מעט, אולי היא תוכל להרחיב.

עאידה תומא סלימאן: לא, אני לא יכולה.

עאידה תומא סלימאן: את כבר עברת את הזמן המוקדש בדרך כלל בוועדה לדוברים, שלוש דקות.

עאידה תומא סלימאן: אני מסתכלת, ואת רצית להציג איזשהם נתונים.

עאידה תומא סלימאן: אני מקווה שאת תוכלי לעשות את זה בתוך דקה.

יעל גור קול: אני אעשה את זה בדקה אחת.

יעל גור קול: רואים את שקף מס' 2?

עאידה תומא סלימאן: זה מתחיל ב"התקציב עודכן ל-8.5 אלש"ח"?

יעל גור קול: לא, שקף מס' 2 מדבר על 75% ניצול, אחד לפני.

יעל גור קול: פה אפשר לראות שכל התוכניות שצבועות בצבע תכלת או אפור הן תוכניות שהתממשו בשנים 2020-2019.

יעל גור קול: תוכניות שיש בהן כוכבית אדומה הן תוכניות שלא יכולנו להמשיך לממש אותן בשנת 2021 כי הן דרשו מכרזים, מכרזים שלא יכולנו לצאת אליהם כי לא הייתה לנו ודאות תקציבית.

יעל גור קול: הנושא של הסדרת התקציב לטווח ארוך נמצא בעבודה מול המשרדים הרלוונטיים, אבל כרגע אין לנו הבטחה שהכסף לצורך למשל הקמת מרפאת לוינסקי נגב או לצורך פרסום מכרז של הכשרת צוותי בריאות נמצא בבסיס התקציב שלנו.

יעל גור קול: אני רוצה להזכיר לוועדה שתקציב פעילויות החלטת הממשלה נמצא בבסיס התקציב של משרד הרווחה.

יעל גור קול: למשרד הבריאות אין ודאות תקציבית לגבי ההמשך, וזה לא מאפשר לנו לצאת למכרזים שיכולנו כבר לצאת אליהם ויכולנו להפעיל את התוכניות האלה.

עאידה תומא סלימאן: אני רוצה לשאול, אני מסתכלת על הרשימה של מה בוצע ומה לא בוצע ב-2021.

עאידה תומא סלימאן: כל הכבוד על כל מה שבוצע, אבל בואי נדבר גם על מה שלא בוצע, ולמה.

עאידה תומא סלימאן: למשל, בנושא הנגב, כתוב שלא בוצע.

עאידה תומא סלימאן: למה?

יעל גור קול: מכרז לוינסקי נגב, הפעלת מרפאת לוינסקי נגב, זאת מרפאה שצריכה להיות מתוקצבת בכמעט 2 מיליון ש"ח.

יעל גור קול: המכרז כתוב כבר מלפני שנה.

יעל גור קול: כתוב ומוכן לפרסום.

יעל גור קול: אין לנו אור ירוק מחשב המשרד לפרסם את המכרז הזה מכיוון שאין לנו ודאות תקציבית לגבי המשך תקצוב החלטת הממשלה.

יעל גור קול: אין לנו כסף בבסיס התקציב, אין לנו מסמך משום גורם רשמי שקשור למימון התוכניות שניתן לנו, כמובטח, שלוש שנים קדימה התקציב הזה.

עאידה תומא סלימאן: אני לא מבינה.

עאידה תומא סלימאן: אני לא מבינה, מכינים תקציב הקמה, מכינים מכרז, שעד כמה שידוע לי, כל מכרזי המדינה הם לשלוש שנים לפחות, חותמים חוזה לשלוש שנים, אין נקודות יציאה של המשרדים ואין הבטחה תקציבית?

יעל גור קול: אנחנו לא קיבלנו הבטחה תקציבית.

יעל גור קול: משרד הבריאות לא קיבל הבטחה תקציבית.

עאידה תומא סלימאן: אבל תקציב המדינה ל-2022-2021 כבר אושר.

עאידה תומא סלימאן: אין בתקציב של 2022 את התקציב הזה?

יעל גור קול: לא.

יעל גור קול: הוא נמצא בבסיס התקציב של משרד הרווחה, ולא קיבלנו אישור תקציבי ממשרד הרווחה או מהוועדה הבין משרדית שאחראית על היישום שמובטח לנו תקציב לשלוש שנים.

יעל גור קול: ואמרת נכון, אי אפשר לצאת למכרז ולחתום הסכם עם ספק שמקים מרפאה לשלוש שנים בלי שיש ודאות תקציבית.

עאידה תומא סלימאן: את תיכף תעני.

מירי מוסקוביץ: יש ועדת צוות יישום בראשותה של דינה דומיניץ, היא אחראית על הדבר הזה.

עאידה תומא סלימאן: דינה נמצאת בזום, אנחנו נשאל אותה.

עאידה תומא סלימאן: דינה, אם את שומעת אותי, בבקשה תכיני את עצמך לענות לנו.

עאידה תומא סלימאן: מרפאה ניידת באילת, זה אותו דבר?

יעל גור קול: מרפאה ניידת באילת – זה לא החסם הזה.

יעל גור קול: החסם היה זמינות של ראש שירותי הציבור לדיון בנושא.

יעל גור קול: אחרי שהקמנו את - - -

עאידה תומא סלימאן: מה?

יעל גור קול: כן.

יעל גור קול: אחרי שהקמנו את המרפאות בירושלים ובבאר שבע, המתנו לדיון אצל ראש בריאות הציבור לגבי ההיתכנות להקים מרפאה ניידת באילת, והדיון הזה נקבע ל-7 בפברואר בשבוע הבא.

יעל גור קול: אני מקווה שנקבל אור ירוק לצאת למכרז להקמת מרפאה ניידת באילת.

עאידה תומא סלימאן: גם בין זמן ההפוגה בין הגל השני בקורונה לא היה זמן לקיים דיון כזה?

עאידה תומא סלימאן: לא.

עאידה תומא סלימאן: אני מבינה.

עאידה תומא סלימאן: אשפוזית גמילה לצעירים על הרצף הטרנסי בזנות – לא בוצע משנת 2021, ויש תקציב 1.4 מיליון.

עאידה תומא סלימאן: מה קורה איתו?

יעל גור קול: זה תקציב שרצינו להשתמש בו מכיוון שתוכניות אחרות לא בוצעו.

יעל גור קול: כאמור, הביצוע שלנו עומד על 75% ביצוע גם ב-2021, אבל הקשר עם האשפוזית במלכישוע התקדם, וברגע האחרון האשפוזית החליטה שהיא יורדת מהפרויקט הזה, שהם לא רוצים לקחת על עצמם את הפרויקט הזה.

עאידה תומא סלימאן: ומה אתם עושים עם זה?

יעל גור קול: זה נודע לי רק אתמול.

יעל גור קול: אנחנו ננסה לאתר אשפוזית אחרת שמוכנה לקבל אליה - - -

עאידה תומא סלימאן: מ-2021 נודע לכם רק אתמול?

יעל גור קול: כן.

יעל גור קול: לי נודע רק אתמול.

יעל גור קול: הייתה לנו פגישה של ועדת היגוי של הפרויקט הזה אתמול ואני קיבלתי עדכון מהגורם - - -

קריאה: 2021 עכשיו הסתיימה.

עאידה תומא סלימאן: לא, זה לא חודש, זה שנה וחודש לביצוע התוכנית.

עאידה תומא סלימאן: התוכנית הזאת הייתה צריכה להתבצע בתוך שנת 2021.

יעל גור קול: לא, לקח זמן עד שהם קיבלו את הפטור ממכרז, וכשהם קיבלו את הפטור ממכרז הוחלט שם שהם לא לוקחים את הפרויקט הזה על עצמם.

יעל גור קול: זאת לא הייתה החלטה שלנו.

יעל גור קול: ד"ר פאולה רושקה אחראית על המחלקה בטיפול בהתמכרויות.

יעל גור קול: היא פנתה אליהם כמה וכמה פעמים - - -

עאידה תומא סלימאן: למה לא ביצעתם את מחקר החסמים למיצוי זכויות טרנס?

יעל גור קול: המחקר הזה בוצע ב-2020, ושוב, ב-2021, כשרצינו להמשיך את הפעילות הזאת, היא דרשה מכרז נוסף ולא יכולנו לצאת למכרז ללא ודאות תקציבית.

יעל גור קול: התוכניות שמסומנות בכוכבית הן תוכניות שאליהן לא יכולנו לצאת למכרז מכיוון שלא הייתה ודאות תקציבית.

עאידה תומא סלימאן: תיכף נשמע על הוודאות התקציבית כי בעיניי זה כאילו להגיד שיש תקציב, אבל למנוע את השימוש בתקציב הזה, ואז אנחנו מגלים שחצי מהתקציב מועבר משנה לשנה.

עאידה תומא סלימאן: אנחנו נבקש הבהרות מדינה.

עאידה תומא סלימאן: תודה רבה לך.

יעל גור קול: רק חשוב להגיד שהרבה מאוד תוכניות כן יצאו לפועל.

עאידה תומא סלימאן: אני אמרתי והודיתי לכם וחיזקתי את ידיכם בהתחלת דבריי.

עאידה תומא סלימאן: כל הכבוד.

עאידה תומא סלימאן: אני מבקשת את התייחסותה של גברת דינה, שמרכזת את הפעילות של הצוות הבין-משרדי.

עאידה תומא סלימאן: שלום דינה.

דינה דומיניץ: שלום.

דינה דומיניץ: אני אשמח להתייחס.

דינה דומיניץ: אני היום מנהלת את הצוות הבין משרדי במינוי של המנכ"ל, וזה אחרי שהחלטת הממשלה התייחסה לשלוש השנים בין 2021-2019.

דינה דומיניץ: בשנת 2021 החלטת הממשלה הסתיימה.

דינה דומיניץ: עם זאת, בישיבת הצוות בראשות מנכ"ל משרד המשפטים בזמנו בסוף 2021, ולאור ההצלחה והחשיבות שנציגי המשרדים ראו בהמשך העבודה והתיאום של הצוות – שהוא באמת מאוד מאוד חשוב, כי יש כאן הרבה מאוד גורמים, זה אירוע מורכב, היישום דורש ליווי מקרוב ותיאום בין המשרדים כל הזמן, גם ברמה התקציבית וגם ברמה המהותית – ולכן הוחלט להמשיך את פעילות הצוות כדי לעקוב אחרי היישום ולוודא שיש יישום מיטבי ותיאום בין כולם.

דינה דומיניץ: המנכ"ל מינה אותי לנהל את הצוות הזה החל מהמועד הזה.

דינה דומיניץ: אני חושבת שאפשר גם להתרשם מהדוח שבהחלט יש עשייה מאוד מאוד יפה, הרבה מאוד תוכניות, ואנחנו נוכל לפרט אותן.

עאידה תומא סלימאן: דינה, סליחה.

עאידה תומא סלימאן: אני חושבת שאנחנו מתחילת הישיבה עסקנו בתוכניות היפות שבוצעו.

עאידה תומא סלימאן: אני רוצה תשובות על מה לא בוצע.

עאידה תומא סלימאן: ואני רוצה להבין שני דברים: קודם כל, התוכניות שהזכרנו והסיבה שמשרד הבריאות אומר שהוא לא מבצע אותן כי אין לו הבטחות תקציביות להמשך הפעילות.

עאידה תומא סלימאן: זה אומר שחלק מהתוכנית לא מיושם כי – כי מה?

עאידה תומא סלימאן: כי הסתיימו שלוש השנים ולא יודעים איך להמשיך?

עאידה תומא סלימאן: כי אם זה עניין של תקציב, אנחנו רוצים להבין למה לא יושמו החלקים האלה.

עאידה תומא סלימאן: הדבר השני, למה אין איסוף מידע בין כלל המשרדים על מי נהנה מהשירותים האלה?

עאידה תומא סלימאן: למה לא נבנה מאגר כזה שיגיד לנו עד כמה אנחנו מגיעות לנשים או – מי בכלל נהנה מהשירותים האלה?

עאידה תומא סלימאן: ואם כבר מרכזים את הצוות הבין משרדי, למה המשטרה לא אוכפת בכלל הארץ?

עאידה תומא סלימאן: למה הכול מתמקד בשני מרחבים של המשטרה?

עאידה תומא סלימאן: אנחנו נשמע מהמשטרה, אבל בגלל שהאחריות היא גם כן של המשרד לסנכרן את כל העבודה, אני ארצה לשמוע.

עאידה תומא סלימאן: בבקשה.

דינה דומיניץ: בעניין התקציב, נתחיל מזה, ואני אתייחס למה שיעל אמרה, כאמור, החלטת הממשלה העניקה את התקציב של 30 מיליון בכל שנה לשלוש שנים, שהסתיימו.

דינה דומיניץ: אבל בתקציב החדש – סוף סוף יש לנו תקציב מדינה, הרי לא היה לנו תקציב מדינה מאושר במשך כל התקופה הזו – בתקציב המדינה האחרון לשנת 2022-2021 סוף סוף הסכום הזה הוכנס לבסיס התקציב, 30 מיליון, שזה הישג אדיר ומשמעותי מאוד ולא מובן מאליו.

דינה דומיניץ: המבנה שבו זה נעשה הוא אכן, כפי שאמרה יעל, ש-30 המיליון האלה נכנסים לבסיס התקציב של משרד הרווחה, ומשרד הרווחה מעביר את החלקים של המשרדים האחרים מתוך תקציבו.

דינה דומיניץ: בזמנו התקציב שהוחלט עליו בהחלטת הממשלה למשרד הבריאות היה 7.4 מיליון, אבל כעת כשזה נגמר, הוחלט בצוות היישום על חלוקה חדשה, ול-2022 למשל הסכום שמועבר למשרד הבריאות הוא 8.5 מיליון.

דינה דומיניץ: לאחרונה פנו אליי ממשרד הבריאות ואמרו שהם מבקשים שאני אתחייב במשך שלוש שנים קדימה שהם ימשיכו לקבל את הסכום מתוך התקציב של ה-30 מיליון.

דינה דומיניץ: אני חשבתי שזאת החלטה - - -

עאידה תומא סלימאן: מה, התמנית באוצר לאחרונה?

דינה דומיניץ: בדיוק.

דינה דומיניץ: לכן אני אמרתי שאני חושבת שיש לי קושי להתחייב בשם הצוות בשם משרד האוצר שהסכום הזה ימשיך להתקבל בכל שנה.

דינה דומיניץ: אבל כן קיימנו בינינו שיח לאחרונה, ובאופן של הסכמה נצליח למצוא נוסח שיספק את חשב משרד הבריאות, בתקווה, שלפחות לא יפחת מסכום מסוים כפי שהיה בהחלטת הממשלה.

דינה דומיניץ: זה מקובל גם על האוצר וגם על משרד הרווחה.

דינה דומיניץ: אנחנו נסגור את הפינות בינינו ואנחנו נוציא את - - -

עאידה תומא סלימאן: הכניסו את ה-30 לתקציב משרד הרווחה לגוף התקציב.

עאידה תומא סלימאן: זה אומר ש-30 המיליון האלה מובטחים לשלוש וארבע שנים לפחות.

דינה דומיניץ: להבנתי – נציג האוצר לא כאן בדיון, ומקסימום הוא יתקן בהמשך אם לא – זה אומר שכן, הסכום הזה ימשיך להיות בבסיס התקציב של משרד הרווחה - - -

עאידה תומא סלימאן: החלוקה של ה-30 מיליון היא בידיים של הצוות הבין-משרדי.

עאידה תומא סלימאן: החלוקה הזו, אתם יכולים להבטיח למשרד הבריאות, אם אתם רואים שהתוכניות האלה הן תוכניות חשובות וצריכות להמשיך, אפשר להתחייב להגיד: עד עכשיו קיבלתם 7.4, עכשיו 8.5.

עאידה תומא סלימאן: אנחנו לפחות ב-7.5 נמשיך לתת, אתם תדעו שכל עוד יש לנו את ה-30 מיליון, יש לכם את הכסף הזה, ואתם תחליטו במה תשתמשו.

דינה דומיניץ: בדיוק.

עאידה תומא סלימאן: היה אפשר לפתור את זה לפני חודשיים-שלושה, או חודשיים לפחות, נכון?

דינה דומיניץ: לפני חודשיים-שלושה לא נערכה הפנייה הזאת ולא היינו מודעים לקושי שיש עם הדבר הזה.

דינה דומיניץ: זה התעורר שוב לאחרונה ואנחנו פותרים את זה, ואנחנו נפתור את זה בשיח בינינו, ואני מאמינה שהדברים - - -

עאידה תומא סלימאן: אני חושבת שבדיוק כמו שאני, למרות שאני לא עובדת משרד, יכולתי לעשות את החישוב במהירות כזו – אני ממש לא מבינה איך לא מיישמים פרויקט שיש לו תקציב לאותה שנה על סמך דבר שאפשר לפתור אותו ברגע.

עאידה תומא סלימאן: ברגע אפשר לפתור אותו.

עאידה תומא סלימאן: אני לא יודעת איפה זה – את אומרת שנודע לכם רק לאחרונה.

עאידה תומא סלימאן: אני לא יודעת מתי הודיעו לך, דינה, אבל זה מוזר לי.

עאידה תומא סלימאן: משרד הבריאות - - -

דינה דומיניץ: אני לא חשבתי שנכון לכבול לשלוש שנים קדימה כשאנחנו לא יודעים מה יהיה, לכבול משהו מאוד מחייב מבחינת החלוקה.

דינה דומיניץ: יכול להיות שיהיו תוכניות שאנחנו בהחלט נראה שהן מצליחות ונרצה שהן ימשיכו, ויכול להיות שיהיו תוכניות אחרות במשרד כזה או אחר שאנחנו נחשוב שהן לא מצליחות וצריך לסגור אותן, ואז אולי נרצה להסית למשרד אחר, אולי יהיה צורך חדש, כמו שאנחנו שומעים כאן.

דינה דומיניץ: אבל בסדר, כמו שאמרתי, אנחנו כן מצאנו נוסחה לפתרון, אני לא חושבת שכאן המקום להציף את זה.

דינה דומיניץ: אנחנו נפתור את הדברים בינינו.

עאידה תומא סלימאן: לא, לא, לא, לא דינה.

עאידה תומא סלימאן: סליחה, סליחה, זה בדיוק המקום.

עאידה תומא סלימאן: אנחנו פה כדי לפקח על העבודה שלכם.

עאידה תומא סלימאן: אני רואה שהעבודה שלכם לא התבצעה בגלל השאלה המהותית הזו.

עאידה תומא סלימאן: את אומרת שיש פתרון, אני רוצה לדעת.

עאידה תומא סלימאן: אני רוצה לדעת כדי להבטיח לעצמי שאני יוצאת מהישיבה הזו לאחר שנפתרה בעיה שעכבה שירות שהיה אמור להיות כבר קיים ולהגיש את שירותיו לציבור.

דינה דומיניץ: אני מבטיחה לכבוד יושבת-הראש שהיום יצא מכתב.

דינה דומיניץ: הוא היה אמור לצאת אתמול, בגלל שאני חולה בקורונה זה התעכב מעט - -

עאידה תומא סלימאן: שתהיי בריאה.

דינה דומיניץ: - - אבל היום יצא מכתב שיפתור את העניין ומשרד הבריאות יוכל להתקדם, אני מקווה, כמה שיותר מהר עם כל התוכניות שלו.

דינה דומיניץ: תודה.

עאידה תומא סלימאן: אני רוצה לפנות עכשיו לנציגי משרד הבריאות.

עאידה תומא סלימאן: סומנו אצלי ארבעה פרויקטים בנייר שהגשתם שהן לא בוצעו, ואחד מהם בוצע חלקית.

עאידה תומא סלימאן: שלושה לא בוצעו ואחד בוצע חלקית בגלל השאלה הזו, שאלת התקציב.

עאידה תומא סלימאן: ברגע שאתם מקבלים את המכתב, אני רוצה שתוציאו לי מיד לו"ז איך אתם מבצעים את התוכניות שלא בוצעו.

עאידה תומא סלימאן: ברגע שיש לכם הבטחה ביד לתקציב ולהמשך התפקוד, תשלחו לי בבקשה מה התוכנית שלכם לביצוע והערכת זמן מתי זה יתבצע בשטח.

עאידה תומא סלימאן: תודה.

עאידה תומא סלימאן: תודה, דינה.

עאידה תומא סלימאן: אני רוצה לתת לנציגת משרד הרווחה.

עאידה תומא סלימאן: אני יודעת שכבר ענינו על חלק מהשאלות, אבל בכל זאת.

עאידה תומא סלימאן: גברת מירי מוסקוביץ.

מירי מוסקוביץ: כתבתי את הנקודות שאתם העליתם במהלך הדיון.

מירי מוסקוביץ: אני אתחיל ואגיד קודם כל לגבי התקציב.

מירי מוסקוביץ: כל הכסף שניתן למשרד מומש עד השקל האחרון.

מירי מוסקוביץ: כשמדובר על התחייבויות, החלק של הממ"מ חולק למזומן והתחייבויות עתידיות.

מירי מוסקוביץ: התחייבויות עתידיות, משמע כל מה שהובטח לכל העמותות והמפעילים שלנו בשנת 2021 משולם בשנת 2021.

מירי מוסקוביץ: המילה עתיד לא אומרת שאת הכסף הזה אנחנו מעבירים לשנה הבאה.

מירי מוסקוביץ: זאת אומרת שאם תוכנית סלעית היא בהיקף של כ-8 מיליון שקלים לשנה, אני חייבת מה-1 בינואר של שנת התקציב לשריין את כל 8 המיליון של סלעית כדי לא להגיע למצב שאני מגיעה לחודש מאי או יוני וסלעית מגישה לי דרישות תשלום והם לא יוכלו לקבל את הכסף.

מירי מוסקוביץ: כשמדובר על התחייבויות, מדובר על מפעילים כמו עלם, כמו סלעית, כמו אופק נשי, כמו בשבילך – כל המסגרות שמופעלות הן על ידי רשויות מקומיות והן במיקור חוץ על ידי עמותות, אלה ההתחייבויות שלנו.

מירי מוסקוביץ: כל דרישת תשלום מטופלת בחשבות עד תום.

מירי מוסקוביץ: כל מה שנעשה בשנת 2021 הוא אך ורק מהתקציב של שנת 2021.

מירי מוסקוביץ: בזה אני רוצה להתחיל כי התקציב הדהד אתמול בכותרות: מתוך 54 נוצלו רק 15, מתוך 70 רק 21, איפה כל הכסף, לאן הוא הלך?

מירי מוסקוביץ: אני רוצה להתחיל עם זה, שכל הכסף מומש למען תוכניות.

מירי מוסקוביץ: אני אלך דבר-דבר שעידו העלה - - -

עאידה תומא סלימאן: שנייה.

עאידה תומא סלימאן: עכשיו-עכשיו דיברנו על תקציבים שלא מומשו, על תוכניות שלא מומשו, שהן מהתקציב הכולל במשרד הבריאות.

מירי מוסקוביץ: הועבר אליהם הכסף.

מירי מוסקוביץ: הם מדברים על תקציבים של השנים הבאות, שהם רוצים התחייבות לשלוש שנים כדי לצאת למכרז.

עאידה תומא סלימאן: אני יודעת.

עאידה תומא סלימאן: אני יודעת.

עאידה תומא סלימאן: אני יודעת.

עאידה תומא סלימאן: לא.

עאידה תומא סלימאן: אני יודעת את זה, והבנתי את זה וגם פתרתי את זה.

עאידה תומא סלימאן: אני מדברת על העובדה שאת אומרת שכלל התקציב שניתן לנו, ניצלנו אותו עד תום, אז אני אומרת שיש לפחות 1.9 מיליון ואת ה-50 ואת התקציבים שהועברו למשרד הבריאות עבור 2021 ולא בוצעו ולא השתמשו בהם.

עאידה תומא סלימאן: אז לא כל התקציב בוצע, ו לא כל התוכניות בוצעו.

עאידה תומא סלימאן: את מדברת רק על התוכניות של משרד הרווחה.

מירי מוסקוביץ: נכון.

מירי מוסקוביץ: אני לא יכולה - - -

עאידה תומא סלימאן: כן, אבל בגלל שהתקציב שוכב אצלכם - - -

מירי מוסקוביץ: אבל התקציב הועבר אליהם בשנת 2021.

עאידה תומא סלימאן: שנייה.

עאידה תומא סלימאן: שנייה.

עאידה תומא סלימאן: שנייה.

עאידה תומא סלימאן: בסדר.

עאידה תומא סלימאן: אני רוצה לתקן.

עאידה תומא סלימאן: את התייחסת למה שנכתב אצל הממ"מ, שנאמר שלא כל התקציב נוצל.

עאידה תומא סלימאן: זה לא רק מה שהיה להתחייבויות עתידיות.

עאידה תומא סלימאן: אני מראה שיש חלק מהתקציב שהוא עדיין אפילו לא בוצע ואין עליו התחייבויות עתידיות.

מירי מוסקוביץ: גברתי, אני רק רוצה לדייק.

מירי מוסקוביץ: לשנת 2021 עבר, כפי שדינה אמרה, 7.4 מיליון למשרד הבריאות.

עאידה תומא סלימאן: אני יודעת.

עאידה תומא סלימאן: אני יודעת.

עאידה תומא סלימאן: אבל - - -

מירי מוסקוביץ: זה יצא מתקציב שהיה אצלנו והוא עבר למשרד הבריאות.

עאידה תומא סלימאן: אני יודעת.

מירי מוסקוביץ: מה משרד הבריאות עשה עם זה?

מירי מוסקוביץ: זה כבר עניין של ועדת היישום, זה לא באחריות שלי כמנהלת תחום טיפול ושיקום אוכלוסיות ברצף הזנות, שהמטרה שלי היא - - -

עאידה תומא סלימאן: אני לא אמרתי שזה באחריות שלך.

מירי מוסקוביץ: חשבתי שאת מדברת עליי.

עאידה תומא סלימאן: אני תיקנתי שלא כל התקציב שניתן לתוכניות טיפול במסגרת החוק הזה והשיקום של הנשים או הנערים, או מה שיהיה שמעורבים בזנות, נוצל, נקודה.

עאידה תומא סלימאן: לא אמרתי שזה באחריות שלך, לא אמרתי שאת לא ניצלת.

עאידה תומא סלימאן: אני מדגישה, שיהיה לנו ברור – היה תקציב ולא נוצל במלואו.

עאידה תומא סלימאן: בבקשה.

מירי מוסקוביץ: אני אלך נקודה-נקודה, כפי שעידו תיאר.

מירי מוסקוביץ: מבחינת פריסת מענים ארצית, אני יכולה להגיד שבאגף החוץ ביתי שעליו אני אמונה יש פריסת מענים גם בבאר שבע, גם בחיפה, גם בתל אביב.

מירי מוסקוביץ: המסגרות שנפתחו באזור המרכז הן מסגרות שעשינו הערכת צרכים ביחד עם הארגונים כשזירת הזנות באזור המרכז הייתה אחד המוקדים המרכזיים, וסביב הערכת הצרכים, שם הוקמו המסגרות.

מירי מוסקוביץ: אז מבחינת פריסה ארצית - - -

עאידה תומא סלימאן: אמרת שזה קיים בבאר שבע.

עאידה תומא סלימאן: עכשיו בדיוק חברת הכנסת שאלה על עצם העובדה שאין לינת חירום.

מירי מוסקוביץ: נכון.

מירי מוסקוביץ: אני אתייחס כרגע לבשבילך בבאר שבע.

עאידה תומא סלימאן: בואו נתייחס לנקודות שעלו.

עאידה תומא סלימאן: יש מקומות שיש בהם בעיות, אני רוצה לקבל עליהם תשובות במקום להתחיל לפרוס כי אנחנו כל הזמן פורסים את השירותים.

מירי מוסקוביץ: בבאר שבע יצא מכרז.

מירי מוסקוביץ: עיריית באר שבע, שהפעילה קודם באמצעות עמותה, לא ניגשה למכרז.

מירי מוסקוביץ: ניגשה למכרז חברת רמת טבריה שמפעילה לנו עוד מענים.

מירי מוסקוביץ: הם זכו במרכז.

מירי מוסקוביץ: במכרז עצמו הוקמו הוסטל, הלנת חירום ומרכז יום וערב, אלה שלוש המסגרת שנמצאות בתוך המכרז הזה.

מירי מוסקוביץ: כרגע הגענו לאיזושהי הסדרה עם עיריית באר שבע והספק שתוקם הלנת חירום של שש מיטות לפי הערכת הצרכים של העיר באר שבע ואזור הדרום, שהוא שונה באוכלוסייה ובכמות הצרכניות מבחינת הלנת החירום.

מירי מוסקוביץ: מוקם הוסטל של עשר מיטות.

מירי מוסקוביץ: ההוסטל כבר עומד, הלנת החירום כבר עומדת ומרכז יום וערב כבר עומד.

מירי מוסקוביץ: זה איזשהו הסדר כולל שהגענו אליו ביחד עם העירייה והספק.

מירי מוסקוביץ: אז מהבחינה הזאת - - -

יסמין פרידמן: בטוח שיש מקום להלנת החירום?

יסמין פרידמן: כי השבוע אני שמעתי שעדיין אין מקום.

יסמין פרידמן: אני לא באה בביקורת, אני רוצה לעזור.

מירי מוסקוביץ: מעולה.

מירי מוסקוביץ: אנחנו ביחד, כולנו רוצים בסופו של דבר לעזור לאוכלוסייה.

יסמין פרידמן: אם צריך עזרה בבאר שבע, אני רוצה - - -

מירי מוסקוביץ: במקום הזה הגענו להסדר עם עיריית באר שבע - - -

עאידה תומא סלימאן: לא, לא, לא, את לא שומעת טוב, יסמין.

עאידה תומא סלימאן: היא אומרת יהיה.

יסמין פרידמן: היא אמרה שיש.

מירי מוסקוביץ: לא, אני אומרת שהוקם.

מירי מוסקוביץ: הוקם.

מירי מוסקוביץ: יש שש מיטות.

מירי מוסקוביץ: הגענו להסדר.

עאידה תומא סלימאן: התחיל לפעול?

מירי מוסקוביץ: ההוסטל עומד, הלנת החירום עומדת ומרכז יום וערב עומד.

מירי מוסקוביץ: יש לנו כרגע אישה אחת שהועברה מעלם חיפה, אישה חולת קורונה - - -

עאידה תומא סלימאן: כלומר התחלתם להפעיל אותו.

מירי מוסקוביץ: התחלנו להפעיל, כן.

מירי מוסקוביץ: זה בשבילך.

מירי מוסקוביץ: את רוצה, גברתי, שנתייחס לאופן נשי?

עאידה תומא סלימאן: כן.

מירי מוסקוביץ: מבחינת אופק נשי, הייתה לנו ישיבה ביום חמישי האחרון ביחד עם המטה למאבק – עם אור אבו ואסנת חיטרון, כך שזה לאוזני יושבת-ראש הוועדה.

מירי מוסקוביץ: דנו בכל הסיפור הזה עם אופק נשי יחד עם המטה.

מירי מוסקוביץ: מסגרת אופק נשי נקלעה לאיזשהו משבר בחודש ספטמבר כשעזבה מנהלת מיתולוגית שהפעילה את המסגרת במשך שנים.

עאידה תומא סלימאן: אנחנו יודעים.

מירי מוסקוביץ: קצר.

עאידה תומא סלימאן: מה הפתרון?

מירי מוסקוביץ: הפתרון שנמצא הוא שמיד עם תחילת המשבר התכנסנו יחד עם עיריית חיפה, שהיא המפעילה של המסגרת.

מירי מוסקוביץ: נמצאה מנהלת תחום תָקוֹן וצעירים של עיריית חיפה.

מירי מוסקוביץ: היא יושבת בתוך המסגרת.

מירי מוסקוביץ: גויסה מנהלת להלנת החירום שהתחילה כבר לעבוד.

מירי מוסקוביץ: כרגע הם במשא ומתן מאוד מתקדם שב-15 בפברואר תיכנס מנהלת להוסטל, בינתיים מנהלת אחרת מטעם הרווחה בלשכת השירותים החברתיים בחיפה יושבת בתוך המסגרת, גברת גיגי.

מירי מוסקוביץ: המסגרת עולה על דרך, הם חזרו לקליטות, המשבר חלף, וכרגע אנחנו ממשיכים ללוות - - -

עאידה תומא סלימאן: כל עוד אין מינוי של מנהלות, המשבר עוד לא חלף, כי אי אפשר להעמיס על אדם אחד לנהל שתי משרות במשרה אחת.

מירי מוסקוביץ: לא, לא, אין לנו שום ציפייה.

מירי מוסקוביץ: בגלל זה כרגע שתי מנהלות מטעם העירייה ממשיכות לעבוד בתוך המסגרת.

יסמין פרידמן: ב-100% משרה?

עאידה תומא סלימאן: לא, אבל יש להן תפקידים אחרים בעירייה.

מירי מוסקוביץ: זה נכון לחלוטין, אבל - - -

עאידה תומא סלימאן: אתם יודעים שהבעיה שם היא במינויים חדשים בעירייה.

עאידה תומא סלימאן: אז איך תפתרו את הבעיה?

עאידה תומא סלימאן: אני לא יודעת.

עאידה תומא סלימאן: אבל אי אפשר להוסיף ולהעמיס על נשים שנמצאות בתפקידים אחרים לנהל.

עאידה תומא סלימאן: זה יכול להיות פתרון זמני – לחצי חודש, לשבועיים, לחודש – אבל אי אפשר להגיד שהמסגרת חזרה לתפקד בצורה מלאה.

עאידה תומא סלימאן: כל עוד אין מינויים חדשים, בעיני המסגרת תישאר - - -

מירי מוסקוביץ: מונתה מנהלת להלנת החירום, ב-15 בפברואר תיכנס מנהלת להוסטל.

יסמין פרידמן: ב-100% משרה?

מירי מוסקוביץ: ב-75%.

עאידה תומא סלימאן: זה היה ככה.

יסמין פרידמן: זאת אחת הבעיות.

מירי מוסקוביץ: זה התקן.

מירי מוסקוביץ: זה המכרז.

מירי מוסקוביץ: זה סיפור אחר לגמרי.

עאידה תומא סלימאן: זה התקן.

יסמין פרידמן: אני מבינה, אבל בעיני – את מבינה?

עאידה תומא סלימאן: אני מבינה.

מירי מוסקוביץ: זה מודל - - -

יסמין פרידמן: נורא קשה לי עם זה, אני מודה, זה סוג של ניצול.

יסמין פרידמן: להגיד 75% משרה במקום כל כך מורכב זה סוג של ניצול.

יסמין פרידמן: הרי אנחנו יודעים שאותה אישה שתתקבל למשרה תעבוד לא 100% משרה, היא תעבוד 150% משרה בגלל הצרכים של אותו מקום.

יסמין פרידמן: אנחנו ממש חייבים לשים לב לזה, גברתי היושבת-ראש, איך אנחנו פותרים את זה?

יסמין פרידמן: זה ממש ניצול של כוח אדם, להעמיס עליו עבודה ולשלם לו מעט.

יסמין פרידמן: כמובן שאלו נשים שעושות את העבודה.

יסמין פרידמן: צריך לחשוב.

יסמין פרידמן: שוב פעם, אני לא באה אליך, חלילה, בטענות.

יסמין פרידמן: אני רוצה שנעשה חשיבה ביחד איך אנחנו פותרים.

יסמין פרידמן: לא ייתכן 75% – למה 75% משרה, כי מה?

מירי מוסקוביץ: אנחנו שומעים את זה, גם הדס גול מעמותת עלם העלתה את הסיפור הזה של התקנים.

יסמין פרידמן: זו ממש בעיה, זה לא רק כאן, בכל מקום בתחום הזה.

מירי מוסקוביץ: אנחנו פועלים לבדיקת הסדרי ההפעלה שלנו.

יסמין פרידמן: מי מחליט על התקנים?

מירי מוסקוביץ: יש מכרזים שיוצאים.

מירי מוסקוביץ: מי שמחליט – זה ביחד עם החשבות, עם אגף - - -

יסמין פרידמן: לא, אבל העמותה המפעילה מחליטה?

עאידה תומא סלימאן: לא, לא, לא, זאת החלטה של המשרד, ובגלל זה אנחנו מגיעות למצב שבו חלק מהעמותות מוסיפות תקציב מעצמן כדי לתגבר את הצוות או לתגבר את השירות הניתן.

עאידה תומא סלימאן: לצערי הרב, ככה זה כאשר מתייחסים לשירותי רווחה, שהם זכות בסיסית כתחרות עסקית, מי יכול לעלות למדינה פחות ולתת את השירות.

עאידה תומא סלימאן: ואז או שהארגונים הולכים ואוספים כסף כדי לתגבר את העבודה, או שרמת השירות יורדת.

יסמין פרידמן: אבל זה לא תקין שזה צריך להתנהל מתרומות.

יסמין פרידמן: זו אחריות שלנו כמדינה.

עאידה תומא סלימאן: זה לא תקין, ברוכה הבאה למדינת ישראל, מה לעשות, יסמין?

עאידה תומא סלימאן: זה המצב, לצערי הרב.

עאידה תומא סלימאן: אני מאוד מבקשת, בואו נפנה ביחד לשר הרווחה, שהוא השר מהמפלגה שלך, שיעשה את השינוי הנדרש.

יסמין פרידמן: אני כל הזמן בקשר גם עם החברות המפעילות וגם עם השר.

יסמין פרידמן: צריך לחשוב ביחד איך מטפלים בזה.

עאידה תומא סלימאן: הייתי שמחה לתת לכל הנשים, במיוחד כשזה קורה במקצועות, מה שנקרא, ורודים, שבהם יש רוב נשי – עבודה סוציאלית, חינוך, יועצות לקידום מעמד האישה, ממונות על הטרדה מינית.

עאידה תומא סלימאן: את כל התפקידים האלה מפילים על נשים כי אנחנו לוקחות אחריות.

עאידה תומא סלימאן: אני רוצה תשובה גם כן מה קורה עם העניין של עוד מסגרת באוכלוסייה הערבית, של אכסאל.

מירי מוסקוביץ: לפני שאני אתן לגברת גלית גבע לענות לגבי - - -

עאידה תומא סלימאן: אני נותנת, תעני לי.

מירי מוסקוביץ: סליחה, זה פשוט לא בתחום אחריותי, אני מתנצלת.

עאידה תומא סלימאן: אוקיי, אז היא תענה על זה.

מירי מוסקוביץ: אני רק רוצה להגיד שאנחנו עובדים בימים אלה ממש על הדוח השנתי המקיף של שנת 2021.

מירי מוסקוביץ: הסטטיסטיקות עוד לא עד הסוף, אבל אני כבר יכולה לציין שאנחנו רואים גידול מאוד משמעותי בפנייה למסגרות שלנו, מספר המטופלות עלה, ואנחנו עובדים כל העת – זאת המטרה שלנו, להגדיל.

מירי מוסקוביץ: כששאלת, גברתי, בהתחלה אם יש חפיפה בין כאלה שמקבלות במשרד הבריאות למשרד הרווחה ובתוך משרד הרווחה במסגרות שונות, יש חפיפה, וזה האתגר, לראות איך אנחנו מצליחים לא לספור את אותה אחת בכל המקומות.

עאידה תומא סלימאן: אני רוצה לשאול מהר מאוד, אבל תשובה קצרה – הנושא של גברים וטרנסג'נדרים באחריות שלך?

מירי מוסקוביץ: באחריות שלי.

עאידה תומא סלימאן: מה קורה איתו?

מירי מוסקוביץ: הם היו אמורים להיפתח עד 31 בינואר.

מירי מוסקוביץ: הם ייפתחו עד 28 בפברואר.

מירי מוסקוביץ: הטרנסים בתל אביב, הלנת החירום עומדת, עברה שיפוץ.

עאידה תומא סלימאן: אוקיי.

מירי מוסקוביץ: שנייה, אני ממש מסיימת.

מירי מוסקוביץ: כל הצוות גויס.

מירי מוסקוביץ: אנחנו מחכים לאישורים אחרונים, וזה יהיה לכל היותר עד סוף פברואר, וכנ"ל המסגרת של עמותת קשת לגברים בהוד השרון.

עאידה תומא סלימאן: אוקיי.

עאידה תומא סלימאן: עניין הסל הגמיש והחיוב לפנות לרווחה, זה באחריות של גלית?

עאידה תומא סלימאן: אוקיי.

עאידה תומא סלימאן: אני מבקשת שתעלו את גלית.

עאידה תומא סלימאן: כן, גלית.

עאידה תומא סלימאן: אחריה – תבדקו לי בבקשה אם מישהו ממשרד הכלכלה נמצא.

עאידה תומא סלימאן: בבקשה גלית.

עאידה תומא סלימאן: יש לנו, כדי למקד אותך, את הנושא של עוד מסגרת באוכלוסייה הערבית.

עאידה תומא סלימאן: יש את הנושא של הסל הגמיש, אם יש לך תשובות עבורנו.

גלית גבע: כן.

גלית גבע: קודם כל, לגבי המסגרת הנוספת לאום אל-פחם למרחב הלב של אכסאל, אנחנו אישרנו את המסגרת הזאת ואנחנו מתקדמים לכיוון של פיתוח מסגרת נוספת של מרחב הלב.

גלית גבע: באופן כללי אני רוצה לציין שכל מרחבי הלב - - -

עאידה תומא סלימאן: שנייה.

עאידה תומא סלימאן: אני לא הבנתי, אום אל-פחם נפסל והשארתם את זה - - -

גלית גבע: לא.

עאידה תומא סלימאן: אז תבהירי.

גלית גבע: לא נפסל.

גלית גבע: בנוסף לאום אל-פחם - -

עאידה תומא סלימאן: יש מסגרת נוספת.

גלית גבע: - - אנחנו פותחים גם את אכסאל.

גלית גבע: אנחנו פותחים בנוסף את אכסאל.

גלית גבע: יש לנו פנייה לאכסאל ואנחנו העברנו אישור כרגע לפתיחה של אכסאל, של מרחב הלב נוסף באכסאל.

גלית גבע: דובר לפני כן גם על ירושלים וגם על ביתר עילית.

גלית גבע: אני רוצה לציין, בביתר עילית הרשות סגרה את היחידה, את המרחב, ללא התראה מוקדמת ובשום תיאום עם המשרד.

גלית גבע: אנחנו הזדעקנו למקום, כולל לשיח משותף עם ראש הרשות.

גלית גבע: כנראה באיתור באינטרנט ראו שהלב מתקשר לנושא של זנות והיה להם קושי גדול עם החיבור של זה לאוכלוסייה החרדית.

גלית גבע: אנחנו בדין ודברים שם עם הרשות בניסיון להחזיר את המסגרת.

גלית גבע: בנוסף לאוכלוסייה החרדית, אנחנו לקראת פתיחה של מרחב הלב נוסף ברשות אלעד, שכבר עשו - - - ואנחנו ממש בתהליך מאוד מתקדם לפתיחה של מרחב הלב נוסף.

גלית גבע: בנוסף לזה, על מנת להקל – דובר כאן על כל העניין של התשלומים וכולי, אנחנו שינינו את המודל התקצובי של מרחבי הלב, מה שמתגבר – אפרופו דובר כאן על כוח אדם – את התשומות של כוח האדם באופן משמעותי, גם של העובד הסוציאלי וגם של המדריך המאתר במסגרות הללו.

גלית גבע: זה מבחינת מרחבי הלב.

גלית גבע: עוד משהו קטן, לגבי העיר ירושלים, אנחנו גם בוחנים אופציה של הקמת מרחב הלב בעיר ירושלים.

גלית גבע: יש לנו שם שיח, יש שם איזו סוגיה עם כל הרבנים והדת, לגבי המיקום, אם זה יהיה במרכז העיר או שזה יהיה סמוך לתחנה המרכזית ליד א-טור, רוממה.

גלית גבע: אנחנו בדין ודברים.

גלית גבע: יש שם תהליך מאוד מתקדם.

גלית גבע: מבחינת המשרד, אנחנו אישרנו הקמה של מרחב הלב גדול לעיר ירושלים גם כן שרוצה לתת מענה לאוכלוסייה החרדית.

גלית גבע: זה לגבי מרחבי הלב.

גלית גבע: לגבי הנושא של הסל הגמיש, קודם כל, אני חייבת, בשונה ממה שפורסם, הסל הגמיש נוצל כמעט ב-100%.

גלית גבע: אנחנו בניצול מלא של הסל הגמיש.

גלית גבע: כבר היום אנחנו - - -

עאידה תומא סלימאן: יש הבדל – את אומרת בניגוד למה שפורסם.

עאידה תומא סלימאן: מה שפורסם זה לא שלא ניצלתם.

גלית גבע: אנחנו ראינו - - -

עאידה תומא סלימאן: שנייה.

עאידה תומא סלימאן: שנייה.

עאידה תומא סלימאן: שנייה.

עאידה תומא סלימאן: מה שפורסם, לא פורסם שלא ניצלתם את התקציב של הסל הגמיש.

עאידה תומא סלימאן: מה שפורסם, ש-15% מהבקשות שאושרו לא נוצלו בסוף.

עאידה תומא סלימאן: נכון עידו?

עידו אפגר: כן.

גלית גבע: אני לא בטוחה לגבי ה-15%.

גלית גבע: ממה שאנחנו - - -

עאידה תומא סלימאן: אוקיי, מרכז המחקר והמידע בטוחים.

עאידה תומא סלימאן: והאמת היא שאני סומכת עליהם מאוד.

עידו אפגר: - - - מהמשרד, אין לנו מקורות אחרים.

עאידה תומא סלימאן: זה מהמשרד.

גלית גבע: בבדיקה שאנחנו עשינו, היום, לאור הפידבקים שקיבלנו לגבי הנושא של הסל הגמיש והקשיים שדובר עליהם, שיש שם בעיות בירוקרטיות וכולי, אני חייבת לומר, אנחנו היום בתהליך של הסדרה של הנושא הזה.

גלית גבע: אנחנו לקראת קבוצת מיקוד, וישתתפו בקבוצת המיקוד הזו נציגים מהארגונים, נציגים מהרשויות, גם נציגים מהחשבות אצלנו.

גלית גבע: אנחנו רוצים להציף את זה על מנת לבחון את כל הנושא של הסל הגמיש הזה ולייעל אותו ולטייב אותו כדי שלא יהיו הבאגים הללו.

עאידה תומא סלימאן: האם מחייבים את הפּוֹנֶה או הפּוֹנָה להיות בקשר עם לשכת הרווחה של מקום המגורים כדי להשתמש בסל הגמיש?

גלית גבע: כעיקרון, מי שמאשר את הסל הגמיש הוא עו"ס במחלקה לשירותים חברתיים, הוא צריך להגיע לשם.

עאידה תומא סלימאן: אתם מכירים במצב הזה שזה עלול לפעמים להיות סכנת חיים לחלק מהנשים האלה?

גלית גבע: נכון.

גלית גבע: אנחנו מכירים, ולכן זו אחת הסוגיות שאנחנו הולכים לתת עליה את הדעת, כולל הסדרה כמו שעשינו במרחבי הלב, שלא צריך לפתוח תיק במחלקה לשירותים חברתיים, ונשים תוכלנה לבקש שירותים - - -

עאידה תומא סלימאן: אני מבקשת שתשלחו לי פילוח על השימוש בתקציב הזה של איזה לשכות רווחה אישרו.

עאידה תומא סלימאן: הרי אתם יכולים לעשות את הפילוח לפי לשכת הרווחה שמסרה את האישור.

עאידה תומא סלימאן: אם זה תלוי באישור של עו"סית מחלקת רווחה, אז אתם יכולים לעשות.

עאידה תומא סלימאן: אני מבקשת לדעת את ההתפלגות של הנהנות מהסל הגמיש או הנהנים מהסל הגמיש לפי לשכות רווחה בבקשה.

גלית גבע: אין בעיה.

גלית גבע: אין בעיה, אנחנו נעשה את זה.

גלית גבע: אני רוצה לציין, אפרופו שדיברו על המרחבים, כל הנושא של האיתור.

גלית גבע: היום אנחנו בתהליך מאוד נמרץ - - - מכרז של כל הנושא של פיתוח של מערך איתור דיגיטלי.

גלית גבע: אנחנו כרגע יוצאים גם להליך מכרזי לנושא הזה במסגרת חממה בשותפות עם הג'וינט ומשרד רוה"מ.

גלית גבע: אנחנו מקדמים את כל הנושא הזה, זו סוגיה מאוד מאוד משמעותית, אפרופו מה שדובר כאן על כל הנושא של האיתור ויישוג של אוכלוסיית יעד לשירותים השונים שלנו.

עאידה תומא סלימאן: תודה רבה.

עאידה תומא סלימאן: אני רק אבקש גם כן שתשלחו לי הצעת ביצוע לכל המרכזים שאת אמרת שאתם בשלבים מתקדמים בשיח עליהם, מתי אתם מתכננים להקים וכבר להתחיל להפעיל, מה הדד-ליין שקבעתם לעצמכם.

גלית גבע: מאה אחוז, בשמחה.

עאידה תומא סלימאן: תודה רבה.

עאידה תומא סלימאן: אני רוצה את נציג או נציגת משרד הכלכלה.

עאידה תומא סלימאן: כרמית.

כרמית פולק כהן: שלום.

כרמית פולק כהן: כרמית פולק כהן מהאגף להכשרה מקצועית במשרד הכלכלה, זרוע העבודה.

כרמית פולק כהן: קודם כל, אני רוצה להתייחס לדברים שנאמרו על ידי נציג הממ"מ ולהגיד שאנחנו כמובן מתנצלים שהמענה שנגיד עכשיו לא הופיע בדוח עצמו.

כרמית פולק כהן: הדברים נפלו בין הכיסאות וזה לא צריך לקרות.

כרמית פולק כהן: דבר ראשון, ההתנצלות שלנו.

כרמית פולק כהן: דבר שני, אני מהאגף להכשרה מקצועית, אנחנו נותנים הכשרות מקצועיות.

כרמית פולק כהן: היה ניסיון מצדנו לבצע ולהקים איזשהו קורס שיוכל לתת מענה לנשים שנפלטו ממעגל הזנות או שרוצות לצאת ממעגל הזנות, ולא הצלחנו ליצור איזשהו קורס שייתן מענה לנשים האלה, ולגייס קבוצה של נשים שיקלטו בקורס.

כרמית פולק כהן: יכולות להיות לזה הרבה סיבות, בין היתר, הנושאים שיש לנו להציע לא היו מספיק אטרקטיביים לנשים, בין היתר, קושי להתחייב, כל מיני מורכבויות שגילינו - - -

עאידה תומא סלימאן: שנייה.

עאידה תומא סלימאן: שנייה.

עאידה תומא סלימאן: שנייה.

כרמית פולק כהן: עאידה, אם תיתני לי שנייה לסיים ויהיו לך עוד שאלות, אני מבטיחה שאני אענה.

כרמית פולק כהן: בסדר?

עאידה תומא סלימאן: אני רואה שאת לא הולכת בכיוון שאני רוצה, ואני רוצה לחסוך זמן.

כרמית פולק כהן: רגע, אני יודעת.

כרמית פולק כהן: אני יודעת.

כרמית פולק כהן: שנייה, יש פה נציגה - - -

עאידה תומא סלימאן: לא, שנייה את.

עאידה תומא סלימאן: אני מבקשת.

עאידה תומא סלימאן: את אומרת: יכול להיות שבגלל שהקורסים שלנו ומה שאנחנו מציעים.

עאידה תומא סלימאן: אני מבינה מזה שלא ישבתם ובניתם ולמדתם את הנושא ועשיתם תוכנית ויצרתם משהו מתאים?

כרמית פולק כהן: רק שנייה, לכן ביקשתי שתיתני לי לסיים.

כרמית פולק כהן: לא, אבל זה בדיוק העניין, לכן אמרתי אם תיתני לי לסיים.

כרמית פולק כהן: אנחנו הבנו שצריך פה איזושהי מעטפת.

כרמית פולק כהן: תפירה ממש של איזושהי מעטפת הרמטית שתוכל לתת מענה לכל המורכבויות האלה.

כרמית פולק כהן: לכן העברנו את הטיפול בנושא הזה למינהל תעסוקת אוכלוסיות, שהיא מטפלת באוכלוסיות מגוונות וזאת ההכשרה שלה, כשהמטרה היא שילוב בסופו של דבר בשוק העבודה.

כרמית פולק כהן: נמצאת אתנו פה אורנה חביב תמיר, שהיא יכולה לתת מענה גם על הניצול התקציבי שהועבר לזרוע ולהגיד מה עשינו בנושא.

כרמית פולק כהן: לכן אמרתי, אם תיתני לי לסיים שנייה אחת בהערת הקדמה, אם אפשר לתת לאורנה, אני אשמח.

עאידה תומא סלימאן: קודם כל, אני רוצה לדעת מתי הבנתם שצריך להעביר את זה, ומתי זה הועבר לאחריות של אורנה.

כרמית פולק כהן: שוב אני אומרת, אני ממש אשמח שאורנה תיתן פה את המענה, כי היא יודעת להגיד איך הדבר הזה מתוכלל אצלם במינהל תעסוקה.

עאידה תומא סלימאן: לא, לא, לא, אני עדיין לא התחלתי לדבר על איך מתוכלל ומה עושים.

עאידה תומא סלימאן: אני שאלתי שאלה קונקרטית שהיא באחריות שלך, את תצטרכי להשיב לי מתי הבנתם שצריך להעביר את זה, ומתי זה הועבר לאגף לתעסוקת אוכלוסיות.

כרמית פולק כהן: אני אומרת שוב, לפי מיטב ידיעתי – ואני לא רוצה לטעות – אני חושבת שכבר בשנת 2020 כל הנושא הזה הועבר – הנה, אורנה אומרת שלא.

כרמית פולק כהן: לכן אני אומרת, אני מעדיפה שהיא תיתן את המענה כי אני פחות יודעת להגיד את התאריך הספציפי שבו הדבר הזה הועבר לטיפולם.

כרמית פולק כהן: אפשר להתעקש, אבל אני עדיין לא יודעת את המענה.

עאידה תומא סלימאן: חבל.

עאידה תומא סלימאן: חבל שעולים לדיון בלי תשובות מאוד ברורות, דווקא כאשר המסמך אמר מתחילת – כלומר, אתם ידעתם והמסמך אמר שמשרד הכלכלה, ולפני זה זרוע העבודה, שעברה בינתיים מהרווחה לכלכלה, לא נתנו תשובות ולא יישמו תוכניות.

עאידה תומא סלימאן: אז היה כדאי להגיע לוועדה יותר מוכנים.

עאידה תומא סלימאן: אורנה, יש לך תשובות עבורי?

אורנה חביב תמיר: שלום ובוקר טוב.

אורנה חביב תמיר: אני אגיד בכמה מילים.

אורנה חביב תמיר: הנושא הועבר לטיפול של מינהל תעסוקת אוכלוסיות ב-2021, לפני בערך שנה.

אורנה חביב תמיר: מאז עשינו הרבה פעילויות שקשורות למקצוע של רכזות.

אורנה חביב תמיר: אנחנו לא מגיעים לאוכלוסיית הקצה בסופו של דבר כי הן נמצאות במסגרות של הרווחה, ולכן בשיתוף פעולה עם הרווחה עשינו הרבה פעילויות מקצועיות שקשורות להכשרה של אותן רכזות תעסוקה, שגם הן, אני מזכירה, בחלקיות משרה בתעסוקה.

אורנה חביב תמיר: הן עסוקות בהרבה דברים אחרים.

אורנה חביב תמיר: אבל הקבוצה שכן יש לנו לעבוד איתה, ובנוסף לארגון עם רכזות תעסוקה - - -

עאידה תומא סלימאן: הכוונה לרכזות תעסוקה בתוך השירותים הרווחתיים?

אורנה חביב תמיר: בדיוק.

אורנה חביב תמיר: אנחנו משתפים פעולה גם עם עמותות שהן לא בהכרח זכייניות של משרד הרווחה או של המדינה בכלל, אבל הן מעסיקות, או שהן נמצאות בקשר עם שורדות הזנות.

אורנה חביב תמיר: עשינו להן גם הכשרה, ב-2022 מתוכנן להן קורס מאוד ארוך ומעמיק בבית ספר לעבודה סוציאלית שייתן להן כלים הרבה יותר משמעותיים.

אורנה חביב תמיר: התחלנו לפתח יחד איתן מודל תעסוקתי כיאה לחסמים המאוד מאוד ייחודים שאנחנו נתקלים אצל שורדות זנות בהקשרים תעסוקתיים.

אורנה חביב תמיר: בנוסף, התאמנו הרבה מהכלים ומהנהלים שלנו לטובת אוכלוסיית שורדות הזנות, שלא היו בהרבה מהנהלים ומהזכאויות שיש לעובדים ולמעסיקים בשוק העבודה.

אורנה חביב תמיר: אין הרבה ניצול, ולמיטב הבנתנו והניתוח שלנו זה נובע מזה שהן צריכות מענים הרבה יותר מעמיקים וייחודיים, ולכן אנחנו לא מסתפקים רק בלהתאים להן את הכלים שיש לנו ולהגיש מה שעשינו עד עכשיו, אלא אנחנו חושבים שרק באמצעות מודל ייחודי והכשרה של רכזות התעסוקה שנמצאות איתן ביומיום והכשרה של מעסיקים, רק ככה נגיע להצלחות יותר משמעותיות, ואנחנו לגמרי על זה.

עאידה תומא סלימאן: מה זאת אומרת לגמרי על זה?

אורנה חביב תמיר: שוב, אנחנו בקשר עם כל רכזות התעסוקה, עשינו להן כבר הכשרות, מתוכנן קורס מאוד מעמיק.

עאידה תומא סלימאן: לא, לא, עם כל הכבוד, רכזות התעסוקה הן אלה שעובדות עם הנשים שכבר הגיעו לשירותי הרווחה ונמצאות בתוך המסגרות.

אורנה חביב תמיר: או אצל עמותות - - -

עאידה תומא סלימאן: נשים או נערים או גברים שנמצאים מחוץ למסגרות האלה, ואתם אמורים להגיש להם את השירות הזה כאשר הם לא נמצאים במעגלים של הרווחה.

עאידה תומא סלימאן: אני מבינה שלא נעשה שום דבר בעניין הספציפי הזה של שירות שקיים לאלה שנמצאים מחוץ למסגרות.

אורנה חביב תמיר: לא, הוא קיים, אבל שוב, באמצעות ארגונים מתווכים כי זאת הדרך להגיע לאוכלוסייה הזאת.

אורנה חביב תמיר: אין לנו מה לפרסם – כל השירותים של משרד הכלכלה מפורסמים ונגישים לציבור הרחב.

אורנה חביב תמיר: זה לא באמת אפקטיבי אם אנחנו לא נעשה עבודה מעמיקה באמצעות אותם גופים, לא רק זכיינים של הרווחה, אלא גם גופים התנדבותיים ואחרים שאנחנו נמצאים איתם בקשר.

עאידה תומא סלימאן: אני חייבת לשאול, כמה תקציב העברתם לזרוע העבודה ב-2021?

מירי מוסקוביץ: זה רשום במ"מ.

מירי מוסקוביץ: אם אני לא טועה, זה היה 500,000.

אורנה חביב תמיר: למיטב ידיעתי, 700,000.

מירי מוסקוביץ: כן, זה היה 500,000 ועוד 750,000.

עידו אפגר: בצוות היישום דובר על הרצון לעשות הסתה, אני לא יודע אם היא התבצעה בפועל, לכן אני לא מפרט.

מירי מוסקוביץ: כן, זה 500 ועוד 750.

עאידה תומא סלימאן: אני מבינה שאתם עובדים על תוכנית יותר ספציפית, מעמיקה, כוללת בעניין הצרכים של האוכלוסייה באופן ספציפי.

עאידה תומא סלימאן: מתי אתם מצפים שהתוכנית הזו תהיה?

אורנה חביב תמיר: ברבעון הראשון של 2022.

עאידה תומא סלימאן: אוקיי, כלומר, יש לכם עוד חודשיים לעבוד על זה.

עאידה תומא סלימאן: בעוד חודשיים, כלומר, במאי אתם תוכלו כבר להגיע לוועדה ולדווח על כבר תחילת ביצוע התוכנית.

עאידה תומא סלימאן: כי אם מסיימים אותה במרץ, אז במאי אפשר לדווח על תחילת פעילות.

עאידה תומא סלימאן: אנחנו נחכה לזה.

אורנה חביב תמיר: נכון, אבל רק אני מזכירה את גם הפיצול של זרוע העבודה והרווחה, שגם הוא משפיע.

אורנה חביב תמיר: ככל שזה יישאר - - -

עאידה תומא סלימאן: אני חייבת להגיד שאתם אמורים להיות המחלקה הכי מאומנת לדלג ממשרד למשרד, בכל פעם מעבירים אתכם.

אורנה חביב תמיר: ניסיון יש, זה בטוח.

עאידה תומא סלימאן: זה צריך להיות חלק כבר אצלכם ולא טראומתי.

אורנה חביב תמיר: זה לא תמיד עובד ככה, אבל כן, יש הרבה ניסיון בתחום.

עאידה תומא סלימאן: תודה רבה.

עאידה תומא סלימאן: תודה.

עאידה תומא סלימאן: נציגת המשטרה.

עאידה תומא סלימאן: אני יודעת שהחזקתי אותך הרבה זמן, אבל אני בטוחה שנהנית מהדיון.

עאידה תומא סלימאן: גברתי, אני רוצה להתייחס קודם כל למה האכיפה שלכם היא אזורית, ומה התוכניות שלכם מבחינת שאר מדינת ישראל, או שלא קיימת בה זנות?

עאידה תומא סלימאן: העיר ירושלים – מישהו כבר אמר שאין בה זנות, עיר הקודש.

עאידה תומא סלימאן: אז בואו נדבר על השאר.

בת אל באדי: אני לא יודעת מי אמר.

בת אל באדי: אני יודעת שיש לנו חקירות גם באזור ירושלים שקשורות לעבירות בתחום הזנות.

עאידה תומא סלימאן: אם אפשר, רק שם כי לא רשום אצלנו.

בת אל באדי: שמי בת אל באדי.

בת אל באדי: אני אפתח ואומר קודם כל, לפני שאני אציג נתונים, שאנחנו אוכפים את החוק לאיסור צריכת זנות כנגד הצרכנים ונותנים דוחות גם בפעילות יזומה וגם בפעילות אקראית של שוטרים בזירות זנות, לרבות זנות רחוב.

בת אל באדי: אנחנו פיתחנו לומדה לצורך הכשרת שוטרים, למעלה מ-11,000 שוטרים הוכשרו - -

עאידה תומא סלימאן: 1,000 שוטרים כבר עברו את ההכשרה.

בת אל באדי: - - ביניהם סיירים, חוקרים ובלשים.

בת אל באדי: הם עברו מבחן הסמכה והם אלה שאוכפים את החוק.

בת אל באדי: מבחינת דוחות, אני אתן את הנתון העדכני.

בת אל באדי: נכון לאתמול אנחנו עומדים על 1,638 דוחות שרק בחודש האחרון ניתנו.

בת אל באדי: בשנת 2022 – 254 דוחות.

בת אל באדי: אני אתייחס לשאלה שלך לעניין האכיפה באזורים מסוימים.

בת אל באדי: נכון שעל פי הנתונים אנחנו רואים שעיקר האכיפה היא באזור תל אביב – חוף מרכז ודרום, ואנחנו לא רואים אכיפה בירושלים.

בת אל באדי: אני כן יכולה - - -

עאידה תומא סלימאן: לא, לא רק, גם לפי האכיפה לפני הדוח שהגיש הממ"מ, 65% זה באזור תל אביב, ו-30% בחיפה.

עאידה תומא סלימאן: מה נשאר, 5% לשאר המדינה?

בת אל באדי: אני אומרת, יש פערים באכיפה.

בת אל באדי: אני כן יכולה להצביע על האתגרים שעומדים בפנינו, וגם לומר שגם אם אנחנו לא רואים בשלב הזה קנסות באזורים מסוימים, אנחנו כן נראה אותם בהמשך כי יש אכיפה.

בת אל באדי: אולם לאו דווקא אכיפה של איסור צריכת זנות, אבל אכיפה של עבירות אחרות שנלוות לזנות כמו עבירת הסרסרות ועבירה של אחזקה וניהול בית בושת.

בת אל באדי: כמדיניות של המשטרה, מתן קנסות לצרכנים יהיה בסוף החקירה.

בת אל באדי: יש תיקים שעדיין מתנהלים, אנחנו לא נכנסים לפרטי החקירה, אבל אני יכולה לומר שיש גם באזור ירושלים, גם בתחום מחוז ש"י וגם בתחום מחוז צפון, שאלו האזורים שאנחנו רואים בהם פערים.

בת אל באדי: אני רוצה להתייחס לנקודה מאוד מאוד חשובה, גברתי היושבת-ראש, ולומר שמשטרת ישראל לא קיבלה תקציב.

בת אל באדי: לא קיבלה תקציב להטמיע את הוראות החוק.

בת אל באדי: היא לא קיבלה כוח אדם, שזה אומר סיירים שיאכפו את החוק.

בת אל באדי: היא לא קיבלה תקציב לרכש, אנחנו מדברים על טאבלטים, על מצלמות גוף, כל הדברים שקשורים בפעילות האופרטיבית של השוטרים בשטח, מדפסות להנפקת דוחות.

בת אל באדי: אני חושבת שזו נקודה שמאוד מאוד חשוב להעלות אותה.

בת אל באדי: משטרת ישראל לא קיבלה תקציב, והיא פועלת לפי התקנים הקיימים שיש לה.

עאידה תומא סלימאן: את רוצה להגיד לי שאתם עדיין בלי מדפסות?

בת אל באדי: נתתי דוגמה.

בת אל באדי: יש טאבלט חכם ששולף את הנתונים.

בת אל באדי: אבל אני אומרת שהמשטרה לא קיבלה שום תקציב, בשונה ממשרדים אחרים.

בת אל באדי: האכיפה נעשית על בסיס כוח האדם הקיים.

עאידה תומא סלימאן: אוקיי.

בת אל באדי: אני רוצה להתייחס לעוד נקודה ולהגיד שיש עוד הרבה פערים.

בת אל באדי: אנחנו מדברים על עבירה שהיא יחסית חדשה, שמצריכה רגישות לטיפול באוכלוסיות, המפגש של השוטר עם אותה אישה או דמות שעוסקת בזנות.

בת אל באדי: אנחנו מאוד מאוד רגישים בעניין הזה.

בת אל באדי: אנחנו כן רואים עלייה הדרגתית במתן הדוחות.

בת אל באדי: אם בחציון הראשון של 2021 לא ניתנו דוחות, אז אנחנו רואים לקראת חודש אוגוסט עלייה במתן הדוחות, וגם עכשיו, בשנת 2022.

בת אל באדי: אני רוצה להוסיף גם את הפער של חוסר שיתוף הפעולה של העוסקים בזנות בעת המפגש איתם.

בת אל באדי: זה גם משהו שמשליך על הטיפול, כי אנחנו צריכים ראיות כדי לתת את הדוחות.

בת אל באדי: ועוד נתון שמאוד חשוב לי להציג אותו, המעבר של זירות הזנות לדירות הדיסקרטיות.

בת אל באדי: זה משהו שמשליך על הפעילות, כי אם פעם היינו יכולים לקבל מידע מודיעיני ולהיערך אליו מבעוד מועד ואז לגשת לתת את הדוחות, היום הדירות דיסקרטיות וקשה מאוד להגיע אליהן.

בת אל באדי: אז יש לנו גם פערים של מידע מודיעיני.

עאידה תומא סלימאן: אם לדירות הדיסקרטיות יש בעיה להגיע, אני לא אעז לשאול על הכניסה לעולם הווירטואלי.

עאידה תומא סלימאן: כלומר, הנסיגה של הזנות לעולם - - -

בת אל באדי: אני יכולה לומר לך שאנחנו אוכפים גם עבירות ברשת.

בת אל באדי: אנחנו מסתמכים לא על חוק איסור צריכת זנות, כי הוא מדבר על צריכה או הימצאות במקום.

בת אל באדי: אבל יש לנו את החוק שמדבר על חוק סמכויות לשם מניעת ביצוע עבירות באינטרנט, במרחב הרשתי.

בת אל באדי: אנחנו כן סגרנו - - -

עאידה תומא סלימאן: כן, וקיימנו דיון על זה ואנחנו יודעים באיזו רמה הביצוע והאכיפה.

בת אל באדי: משטרת ישראל סגרה אתרים באמצעות בית משפט מחוזי - -

עאידה תומא סלימאן: אני יודעת.

בת אל באדי: - - ואנחנו נמשיך לסגור גם בעתיד.

עאידה תומא סלימאן: תודה רבה.

עאידה תומא סלימאן: אני רוצה לתת לנציגות שישבו בסבלנות רבה.

עאידה תומא סלימאן: נעמה ריבלין, מנהלת סלעית.

עאידה תומא סלימאן: אחריה – נציגה מארגון ארגמן.

עאידה תומא סלימאן: כן, נעמה.

עאידה תומא סלימאן: נעמה, אני מאוד מבקשת בצורה מרוכזת וקולעת.

נעמה ריבלין: אני אעשה את זה מאוד מאוד קצר.

נעמה ריבלין: דיון מאוד חשוב, אני חושבת שהוא רק מעלה על קצה המזלג את כל הסוגיות שצריך עוד לדבר עליהן, ואני אשמח לקיים דיון מעקב נוסף כזה.

נעמה ריבלין: חשוב לי להתחיל דווקא עם אמירה משמעותית שמירי מוסקוביץ ציינה.

נעמה ריבלין: אנחנו רואים עלייה מאוד משמעותית בפנייה באופן די סיסטמתי וקבוע בכל שלוש השנים האחרונות.

נעמה ריבלין: אני מניחה שגם לקורונה ולמשבר הקורונה יש משמעות וזה לא רק החוק, אבל החוק הזה ייצר גם טלטלות בשטח, ואנחנו רואים עלייה משמעותית הדרגתית כל הזמן בפניות לשירותי הטיפול שלנו ואנחנו בתפוסה מלאה, אפילו עם בקשה לרשימות המתנה, ואנחנו מבקשים גם להגדיל את התקציב ואת המסגרות שלנו לשנים הבאות.

נעמה ריבלין: כן חשוב לי לנסות להבין מה באמת קורה, כי מירי דיברה על הנושא של התחייבות כספית לאורך שנה, אבל אנחנו יודעים שהשנה, למשל אופק נשי בבאר שבע, היחידות האלה לא היו בתפוסה מלאה, ובסופו של דבר שיטת ההתחשבנות – בסופו של דבר, כסף לא יגיע ליעדו כי המקומות לא היו בחלקם פעילים במהלך השנה.

נעמה ריבלין: מה יהיה עם התקציב הלא מנוצל שכן חיכה בהתחייבות לסוף שנה והוא לא נוצל מסיבות כאלו או אחרות שקרו בשטח?

נעמה ריבלין: אני מנסה להבין אם זה חוזר לאוצר, זה חוזר לאותה מסגרת?

נעמה ריבלין: זה לא משהו שאנחנו מצליחים להבין.

נעמה ריבלין: אני חושבת שלעודפים האלה, אם הם לא נוצלו, יש הרבה משמעות מה לעשות במסגרות שכן פועלות ומחכות להגדלת התקציב, אז אני מעלה את זה כאן.

נעמה ריבלין: לגבי הנושא של ההרחבה של השירותים, אני שמה את זה על השולחן – כן, יש צורך להרחיב גם את השירותים הקיימים כי יש יותר פניות.

עאידה תומא סלימאן: תודה רבה.

עאידה תומא סלימאן: יש תשובה?

עאידה תומא סלימאן: הכסף שלא מנוצל בגלל חוסר בתפוסה, מה עושים איתו?

עאידה תומא סלימאן: עודף.

מירי מוסקוביץ: הכסף שלא מנוצל חוזר לאוצר, ועודפים חוזרים אלינו.

מירי מוסקוביץ: לא במלואם, אבל חוזרים חזרה.

עאידה תומא סלימאן: לשנה שאחריה.

מירי מוסקוביץ: כן, לשנה שאחריה.

עאידה תומא סלימאן: אז חלק מה-39 מיליון, חלק מזה זה עודפים, לא רק התחייבויות?

מירי מוסקוביץ: מה-39 של - - -

עאידה תומא סלימאן: של השנה הזו.

מירי מוסקוביץ: של השנה הזו?

מירי מוסקוביץ: מה שלא נוצל, כמו שאמרה נעמה, באופק נשי למשל, אם היו בהוסטל במקום 12 נשים רק שמונה, אז ארבע נשים שלא עשו עליהן - - - הם לא יוכלו לקבל עליהן את הכסף, כי הנשים לא היו שם.

מירי מוסקוביץ: אז אם הוקצב להם X כסף - - -

עאידה תומא סלימאן: הם לא יקבלו את זה פשוט.

עאידה תומא סלימאן: המשרד יתייחס לזה ככסף שאפשר לחלק אותו ב-2022 אולי לפרויקטים אחרים, נכון?

מירי מוסקוביץ: כל הכסף שיחזור אלינו ילך למען האוכלוסייה, זה לא הולך למקום אחר.

עאידה תומא סלימאן: בסדר, זה מה שאמרתי במילים אחרות.

מירי מוסקוביץ: כן, כן, בסדר גמור, אנחנו מסכימות.

עאידה תומא סלימאן: אני לא תמיד תוקפת.

עאידה תומא סלימאן: הנה, קיבלת תשובה.

עאידה תומא סלימאן: הם ישתמשו בזה מתוך התקציב - - -

נעמה ריבלין: זה לא חוזר לאוצר, זאת השאלה, זה חוזר למשרד הרווחה?

עאידה תומא סלימאן: חוזר לאוצר וחוזר למשרד.

עאידה תומא סלימאן: כלומר, האוצר מיודע עליו כדי לחלק את העוגה מחדש, זה מה שקורה.

עאידה תומא סלימאן: אפרת רובינשטיין מארגמן.

אפרת רובינשטיין: תודה ושלום לכולן.

אפרת רובינשטיין: אפרת מארגמן ורומי כאן, מנכ"ליות שותפות.

אפרת רובינשטיין: אני אקריא משהו ממש קצר, ורומי, אם אפשר, כמה מילים רק להרחבה.

אפרת רובינשטיין: אני מעוניינת להקריא תמלול שיחה בין לינור אברג'יל, מנכ"לית טרנסיות ישראל ובין פטמה, עובדת מין.

אפרת רובינשטיין: השיחה התקיימה אתמול בבוקר בשעות הבוקר בתחנה המרכזית בזמן פעולת פשיטה משטרתית, היא גם מתועדת.

אפרת רובינשטיין: לינור שואלת את פטמה: כמה זמן את עובדת כאן?

אפרת רובינשטיין: פטמה: בתחנה המרכזית?

אפרת רובינשטיין: זה כבר ארבע שנים כמעט.

אפרת רובינשטיין: לינור: רציתי לדעת, מאז החוק אתן מרגישות שהשוטרים פוגעים בכן יותר?

אפרת רובינשטיין: האם זה פוגע יותר בעבודה, האכיפה עצמה, זה שהם נמצאים כאן?

אפרת רובינשטיין: פטמה: כמעט ואין עבודה בתקופה האחרונה.

אפרת רובינשטיין: כל חצי שעה הם מגיעים לפה, כל עשר דקות לפעמים גם, אוכפים את החוק ונכנסים עם מצלמות לפעמים, בלי התראה, לא דופקים בדלת, דוחפים אותה וזהו.

אפרת רובינשטיין: לינור: יש לכן זמן לצאת להתלבש?

אפרת רובינשטיין: פטמה: ממש לא.

אפרת רובינשטיין: לינור: אתן יוצאות ככה איך שאתן?

אפרת רובינשטיין: פטמה: ממש ככה.

אפרת רובינשטיין: לינור: ואת קיבלת דוח?

אפרת רובינשטיין: פטמה: כן, על מסיכה.

אפרת רובינשטיין: לינור: אז הדוחות שאתן מקבלות זה על מסכות עכשיו?

אפרת רובינשטיין: בגלל מסיכה קיבלת דוח?

אפרת רובינשטיין: כמה הדוח שלך?

אפרת רובינשטיין: פטמה: 1,000 שקל.

אפרת רובינשטיין: לינור: 1,000 שקל דוח.

אפרת רובינשטיין: הבנתי.

אפרת רובינשטיין: בעינינו זו התעללות בחסות החוק.

אפרת רובינשטיין: בהמשך למה שהמשטרה אמרה, אם יש כל כך התמקדות באזור המרכז, אז כנראה שההתמקדות היא בנתינת דוחות על מסיכה לנשים האלה.

בת אל באדי: אם יורשה לי על ידי היושבת-ראש, אני אשיב לך בסוף.

אפרת רובינשטיין: רומי חייבת בבקשה להרחיב את זה.

אפרת רובינשטיין: פליז.

רומי לוי: היי, אני רומי.

רומי לוי: אני מנסה להבין – שמעתי כל מיני דברים פה.

רומי לוי: יש כאלה שאני יותר מסכימה איתם, היום, אני חייבת לציין, הייתי מאוד מבסוטית ממך.

עאידה תומא סלימאן: תודה רבה.

עאידה תומא סלימאן: אני משתדלת בכל פעם שתהיו יותר מבסוטים.

רומי לוי: התלונות שיש לך, גם יש לי.

רומי לוי: אז אמרתי: הו, כל הכבוד.

רומי לוי: מבחינת מענים והכול, אני עם עאידה לגמרי.

רומי לוי: אני לגמרי איתך.

רומי לוי: מבחינת זירות הזנות, של איתור זירות הזנות, לא כל כך הבנתי את הקטע של האיתור – רוצים למצוא נשים שלא רוצות שימצאו אותן, שהן מתחת לרדאר, זה מה שאני מבינה.

עאידה תומא סלימאן: כן.

רומי לוי: אוקיי.

עאידה תומא סלימאן: זה לא למצוא את הנשים, זה למצוא את הצורכים שהם עוברים על החוק כאשר הם צורכים זנות.

עאידה תומא סלימאן: אחרת איך אוכפים את החוק?

עאידה תומא סלימאן: בדיוק כמו לחפש גנב – לא תמיד הגנב רוצה שיתפסו אותו, לא?

רומי לוי: אני לא מסכימה כל כך עם ההשוואה הזאת.

רומי לוי: אוקיי.

עאידה תומא סלימאן: בסדר, את לא מסכימה.

עאידה תומא סלימאן: אני עשיתי השוואה בין הגנב לבין צורך הזנות, ואני עדיין חושבת שאפילו עשיתי עוול לגנב.

עאידה תומא סלימאן: יאללה.

אפרת רובינשטיין: לינור שואלת את השוטרת האם השוטרת מודעת שלפי ההכשרה שוטר חייב לבוא עם עובדת סוציאלית?

אפרת רובינשטיין: השוטרת מבטלת את דבריה ואומרת: אנחנו לא צריכים.

עאידה תומא סלימאן: יש דבר כזה בחוק?

עאידה תומא סלימאן: אין.

אפרת רובינשטיין: בהכשרות יש.

עאידה תומא סלימאן: אין חובה בחוק שהם יגיעו עם עובדות סוציאליות.

רומי לוי: מה זאת אומרת?

רומי לוי: אז על מה היו ההכשרות?

אפרת רובינשטיין: אז על מה היו ההכשרות?

אפרת רובינשטיין: בדיוק.

בת אל באדי: אני יכולה להתייחס?

בת אל באדי: אני יכולה להגיד שההכשרה מתייחסת – וגם יש לנו נוהל שמתמקד בחוק איסור צריכת זנות על הרגישות שצריך לגלות עם האוכלוסיות העוסקות בזנות.

בת אל באדי: אין שום דרישה - - -

אפרת רובינשטיין: והרגישות היא לתת להן קנס של 1,000 שקל על מסיכה.

עאידה תומא סלימאן: שנייה, שנייה, זה לא מתנהל ככה.

עאידה תומא סלימאן: זה לא מתנהל.

עאידה תומא סלימאן: קודם כל, הנוסח של החוק לא מחייב צירוף עובדת סוציאלית לכל פשיטה או מבצע שהם עושים באכיפת החוק.

עאידה תומא סלימאן: כך שזה לא מחויב.

עאידה תומא סלימאן: אני ראיתי את הסרטון ששלחתם, והשוטרת ענתה נכון.

עאידה תומא סלימאן: הדבר השני, בעניין הדוחות על מסיכות, אני מאוד מקווה שהדוחות האלה הם לא חלק מה-1,600 שדיברת על הדוחות שכבר עשיתם.

עאידה תומא סלימאן: זה כולל דוחות על מסיכות?

בת אל באדי: ממש לא.

בת אל באדי: בוודאי שלא.

בת אל באדי: אני רוצה לומר ולהתייחס במשפט ולהגיד שגם בהכשרות שאנחנו נותנים לשוטרים האוכפים וגם בנהלים הקיימים יש סופר רגישות ובקשה להתייחס לאוכלוסיות בזנות בצורה מאוד מאוד רגישה, מאוד מאוד מכילה, לא פוגענית, לא שימוש במילות גנאי למיניהן.

בת אל באדי: אני חייבת לומר שדווקא על זה הם שמים מאוד דגש, ודווקא מניסיון שאנחנו שמענו על שוטרים שנחשפים ובאים במגע עם אותן אוכלוסיות, הן מספרות על כל הקשיים: הם טוענים שפוגעים להם בפרנסה, שהם לא מקבלים מספיק כלים כדי להתקדם.

בת אל באדי: אז מאוד מאוד קשה לי האמירה הזאת.

בת אל באדי: ולעניין הדוחות אני רוצה לומר שאם אתם מכירים מקרה ספציפי – אגב, אנחנו במשא ומתן ומדברים על זה כל הזמן עם אור אבו מהמטה, שאם יש מקרה ספציפי שאתם יודעים שאישה קיבלה מסיכה במסגרת אכיפה של צריכת זנות, בבקשה תיגשו אלינו, אנחנו נבחן כל מקרה לגופו, ואם יש מקרה שהדוח ניתן שלא בהצדקה, אז אנחנו נדאג לבטל אותו.

אפרת רובינשטיין: אז עכשיו אותה אישה שנמצאת שם בסיטואציה הזו צריכה לעבור איזושהי סחבת בירוקרטית על קנס שהיא קיבלה על מסיכה במסגרת העבודה שלה.

בת אל באדי: אני אתייחס ואומר שאם היא לא עטתה מסיכה, יכול להיות שהיא כן זכאית לדוח.

בת אל באדי: אנחנו לא יודעים, כל מקרה לגופו.

בת אל באדי: משטרת ישראל - - -

אפרת רובינשטיין: זאת הרגישות?

עאידה תומא סלימאן: עטתה מסיכה איפה?

עאידה תומא סלימאן: עטתה מסיכה איפה?

בת אל באדי: איפה – אני לא מכירה את המקרה.

עאידה תומא סלימאן: זה חלק מהרגישות – למה צריך להתעסק, בעיניי, בעת אכיפת החוק הזה בעניין אם היא עטתה מסיכה או לא עטתה מסיכה?

בת אל באדי: אז אני אומרת, כל מקרה לגופו.

בת אל באדי: אני לא מכירה את המקרה שעליו היא מדברת.

עאידה תומא סלימאן: אני כנראה אצטרך לפנות – קודם כל צריך להפסיק את הפעילות הזו.

עאידה תומא סלימאן: אני יודעת שזה לא בידיים שלך.

עאידה תומא סלימאן: חלק מהרגישות הוא לא - - -

בת אל באדי: אנחנו לא יודעים, גברתי היושבת-ראש - - -

עאידה תומא סלימאן: שנייה גברתי, אני מדברת.

עאידה תומא סלימאן: אני יודעת שזה לא בהחלטה שלך, אבל כנראה צריך להוציא איזושהי הוראה שכאשר פושטים על דירה, או על מקום שמתנהל בו עניין של צריכת זנות, זה לא הזמן להפיק דוחות על מסיכות.

בת אל באדי: אבל יש הוראה כזאת, זה חלק מהנוהל.

בת אל באדי: אני פשוט לא יודעת על איזה מקרה ספציפי היא מדברת.

עאידה תומא סלימאן: אז אני חושבת שהגיע הזמן שנגיד בצורה מאוד מפורשת שאפשר לבטל את הדוחות האלה, וכל אישה תוכל – או מישהי שקיבלה דוח כזה – לפנות לבטל.

עאידה תומא סלימאן: אני אפנה ואני אבקש לקבל כתובת שתפורסם איפה אפשר לפנות ואיך כדי לבטל את הדוח הזה.

עאידה תומא סלימאן: 1,000 שקל זה לא משהו שבא בקלות.

אפרת רובינשטיין: תודה רבה.

עאידה תומא סלימאן: תודה לכן.

עאידה תומא סלימאן: אור אבו מהמטה.

עאידה תומא סלימאן: כמה שיותר מהר, אני רוצה לסיים בעוד שש דקות.

אור אבו: שלום, תודה רבה.

אור אבו: אני אעשה את זה הכי ענייני שאפשר.

אור אבו: היו הרבה נושאים שרציתי להגיד, חלקם כבר נאמרו.

אור אבו: אני אדבר על הנושא הכי חשוב בעיניי, הנושא של התקציבים.

אור אבו: אם אני מנסה לתמצת את זה לשורה-שתיים, מבחינתנו הדבר הכי חשוב זה שהתקציבים בפועל יגיעו לארגונים.

אור אבו: אנחנו רואות את הכוונות ואת המאמצים שהמשרד עושה, וגם תוכניות שעתידות לקום, או התחייבויות שהמשרד משריין, אבל בסופו של דבר, אם הכסף לא מגיע לשטח, אם יש ארגונים שמחכים כבר חודשים לקבל את המימון על הכסף שהם הוציאו – וזה משהו שקורה בפועל, יש ארגונים שעדיין לא קיבלו את כל הכספים שלהם מהשנה הקודמת – זה חמור מאוד.

אור אבו: עוד דבר זה העניין של שינוי שיטת התקצוב.

אור אבו: המכרזים החדשים שקמו למסגרות שינו את שיטת התקצוב וגרמו לזה שהרבה יותר קשה לקבל כסף על מה שהארגונים מוציאים בפועל.

אור אבו: אז עם כל הכבוד לזה שיש התחייבויות ולזה ששריינו את הכסף, אם בסופו של דבר השנה תסתיים והכסף לא יגיע לארגון, אבל הארגון פעל לאורך כל השנה ועשה את כל שביכולתו כדי לתת מענה לאוכלוסיות בזנות, זה הלכה למעשה ייבוש הדרגתי של הארגונים.

אור אבו: זה מבחינתנו הדבר הכי חשוב.

אור אבו: אני אנצל את זכות הדיבור שלי לעוד משהו.

עאידה תומא סלימאן: לא, לא, לא.

עאידה תומא סלימאן: אני כבר נתתי לנציגה שלכם שהייתה פה, ואני נתתי לך.

עאידה תומא סלימאן: אני חושבת שכיסינו כמעט את הכול.

אור אבו: על חינוך אף אחד לא אמר מילה.

עאידה תומא סלימאן: על החינוך אני יודעת, היה צריך להגיד על הנושא הזה, שלצערי אין לנו מידע.

אור אבו: רק להבין את הטעות.

עאידה תומא סלימאן: שנייה.

עאידה תומא סלימאן: לא, זה עלה ועידו התייחס לזה בדוח של הממ"מ.

עאידה תומא סלימאן: יש לנו נציגים של משרד החינוך?

עאידה תומא סלימאן: אנחנו נבקש מנציגת משרד החינוך להגיד כמה מורים כבר עברו את הלומדות שהם פיתחו, ואם יש לומדות במגוון השפות, וגם על התוכנית שהם מבצעים בבתי הספר.

עאידה תומא סלימאן: אומנם יכול להיות שצריך דיון מיוחד על הנושא הזה כי אני יודעת מה התשובה תהיה – אחת מהתוכניות של כישורי חיים זה על הנושא של מאבק בזנות.

עאידה תומא סלימאן: אני יכולה בעל פה לשנן.

מירי מוסקוביץ: גברתי, אני יכולה רק לענות להערה של אור לגבי הכספים?

עאידה תומא סלימאן: לא, לא, לא, חכי.

עאידה תומא סלימאן: חכי.

עאידה תומא סלימאן: יש לנו נציגת משרד החינוך?

עאידה תומא סלימאן: איריס?

עאידה תומא סלימאן: בבקשה.

איריס בן יעקב: גברתי, אני לא אפרט לך את מה שאני מפרטת בכלל בוועדות, גם על שיעור כישורי חיים.

איריס בן יעקב: אנחנו בחרנו להתמקד בשני דברים שמבחינתנו הם מענים שלא היו לנו וחשבנו שהדבר הכי חשוב הוא קודם כל איתור וזיהוי, ואת יודעת כמה אנחנו מדברות על זה.

איריס בן יעקב: עד היום האיתור והזיהוי – בכלל, כל יחידת הידע נעשית בתיווך של היועצת, ואז עלה הנושא, השאלה שלך לאורך כל הוועדות איך אנחנו יודעים שזה מתבצע, ואם יש בתי ספר שאין יועצות?

איריס בן יעקב: הפעם ביקשנו לפתח יחידות ידע שמועברות ישירות למורים, לצוותי החינוך, במטרה שככה נגיע לקהל רחב יותר.

איריס בן יעקב: לא מזמן סיימנו לפתח את יחידות הידע, זה לוקח זמן לפתח יחידות ידע, היא כוללת איזושהי הרצאה, פנייה למורים על החשיבות של איתור וזיהוי, ועל המקום שלהם באיתור וזיהוי, וקצת על התופעה.

איריס בן יעקב: עשינו סרטון על case-study, ממש איזשהו מקרה.

עאידה תומא סלימאן: בשתי השפות?

איריס בן יעקב: בשתי השפות.

איריס בן יעקב: בשתי השפות.

איריס בן יעקב: סוריידה מעבירה בסרטון בערבית.

איריס בן יעקב: לוקח הרבה זמן לפתח יחידות ידע כאלה – כמובן שזה צריך לעבור אישורים וכולי וכולי – סיימנו אותן וכרגע אנחנו בקשר עם מנהלי אגפי הגיל לראות איך זה מגיע.

איריס בן יעקב: כל יחידת ידע כוללת גם בשפות השונות וגם בהתייחס לגילאים השונים.

עאידה תומא סלימאן: כלומר, זה עוד לא עבר למורים.

איריס בן יעקב: זה לא עבר למורים, כרגע זה עובר לאנשי המקצוע שלנו להטמעה, לחשיפת הנושא, וזה יעבור בהמשך כמובן למורים ללא תיווך של יועצת או אנשי מקצוע.

איריס בן יעקב: אני אשמח להראות לך את זה.

עאידה תומא סלימאן: אני אשמח גם כן לראות את זה, אני אשמח לדעת מתי זה יגיע בסופו של דבר, מה הצפי?

עאידה תומא סלימאן: מתי זה יגיע למורים?

איריס בן יעקב: אני מקווה שהשנה, ברגע שנחשוף את זה לכל אנשי המקצוע שלנו, בשנה הבאה אנחנו נעשה תוכנית עבודה מסודרת על איך זה מגיע למורים.

איריס בן יעקב: וכמובן, כמו שאמרתי, עשינו יחידות ידע שונות לגנים, ליסודי ולחטיבה העליונה.

עאידה תומא סלימאן: איריס, התוכנית הכוללת של אכיפת החוק שכללה גם את הפעילות של משרדכם הסתיימה כבר, שלוש שנים עברו, או שאני טועה?

עאידה תומא סלימאן: ואנחנו עדיין מדברים על עוד שנה?

איריס בן יעקב: לא, לא, רגע, אני רוצה לעשות סדר.

איריס בן יעקב: קודם כל, אנחנו לא חיכינו, עם כל הכבוד, לוועדה כדי לעסוק במיניות ובמיניות בריאה ולהכניס בתוך - - -

עאידה תומא סלימאן: הוועדה לא מדברת על מיניות.

עאידה תומא סלימאן: זנות זו לא מיניות.

איריס בן יעקב: אנחנו היינו בתתי הוועדות, ובסופו של דבר החלטנו שהתפקיד של המשרד הוא לעסוק בכל מה שקשור למודעות והסברה, ולא לגשת לילדים ולדבר איתם ישירות על זנות, אלא לדבר על מיניות בריאה ובתוך כך להכניס אלמנטים של פיתוי, של התנהגות מינית בריאה, של התנהגות מינית ברשת.

איריס בן יעקב: כל השיעורים האלה שאני מדברת עליהן, כולל יחידה סלקטיבית שממש מדברת על התנהגות סיכונית מינית, זה מועבר בשיעור כישורי חיים.

איריס בן יעקב: מעבר לזה, ביקשנו לעשות עוד שני דברים שמבחינתנו היה חסר בהם: אחד, יחידות של איתור וזיהוי ללא תיווך של יועצות חינוכיות, זאת אומרת שיגיעו ישר למורים, ואז אנחנו מגיעים להרבה קהלי יעד.

איריס בן יעקב: יחידה שנייה כוללת יחידות הסברה למורים על מיניות בריאה.

איריס בן יעקב: על כל האלמנטים של מיניות בריאה.

איריס בן יעקב: דרך אגב, בתוך האיתור והזיהוי הכנסנו גם איתור וזיהוי, ממש כלים איך מורים יכולים לאתר ילדים שעוסקים בזנות.

איריס בן יעקב: יש כל מיני סימנים, עשינו את זה בזמנו עם ארגון עלם ביחד והכנסנו את הסימנים האלה ליחידות האלה.

עאידה תומא סלימאן: אני קטונתי מלהתעסק בענייני חינוך, אבל למען האמת, אני לא מבינה איך הנושא קשור למיניות.

עאידה תומא סלימאן: אבל איך הכנסתם את הנושא, ואיך אפשר להכניס את הנושא של זנות לתוך מיניות בריאה?

עאידה תומא סלימאן: אני אקבל את התוכנית ואחר כך אני אגיב.

איריס בן יעקב: אני רוצה להגיד שבכלל המגמה והמדיניות היא לא לדבר רק על הפגיעה, היא לדבר על כל הרצף.

איריס בן יעקב: זאת אומרת, להתחיל ממיניות בריאה.

איריס בן יעקב: לא נכון להיכנס לכיתה ולדבר ישר על פגיעות, זה לא נכון.

איריס בן יעקב: דרך אגב, גם קבוצות - - -

עאידה תומא סלימאן: אני לא מדברת שצריך להיכנס ולעשות את זה על ההתחלה, בואי נחסוך את הדיון עכשיו.

עאידה תומא סלימאן: אני רוצה לראות את התוכנית ואחר כך להתייחס.

עאידה תומא סלימאן: זה לא אומר - - -

איריס בן יעקב: אנחנו נשמח לבוא ולהציג אותה.

עאידה תומא סלימאן: אוקיי.

עאידה תומא סלימאן: אז אולי כדאי שאנחנו נעשה דיון על זה.

איריס בן יעקב: יש לנו תוכנית חדשה לתלמידים, לא במסגרת התקציב של הוועדה.

איריס בן יעקב: תוכנית חדשה שנקראת "לצמוח ולגדול" ליסודי, יש לנו תוכנית חדשה לחטיבת הביניים ולחטיבה העליונה.

איריס בן יעקב: נשמח מאוד לבוא להציג אותה, זה כולל את כל הנושאים שאנחנו מדברים עליהם גם בוועדות השונות בכנסת.

עאידה תומא סלימאן: אוקיי.

עאידה תומא סלימאן: תודה רבה.

עאידה תומא סלימאן: אנחנו נשמח לראות את זה, אולי נקדיש לזה דיון מיוחד על כל התוכניות שקיימות בעניין שוויון מגדרי ועל כל מה שמשתמע בעניין אלימות ואלימות מינית.

עאידה תומא סלימאן: רק כדי לא להגיד שמנעתי ממישהי לדבר – אני רגילה בדרך כלל בישיבות האלה שאומרים שאני מונעת – לינור אברג'יל, טרנסיות ישראל.

לינור אברג'יל: תודה רבה.

לינור אברג'יל: לצערי, שוב פעם אנחנו הטרנסיות נדחקות כנראה לסוף.

עאידה תומא סלימאן: אם אני נותנת זכות דיבור, יש עליי ביקורת, אם אני לא נותנת, יש עליי ביקורת.

עאידה תומא סלימאן: לינור, דברי.

לינור אברג'יל: חברת הכנסת, אני לא מבקרת אותך, אני רק אומרת מה היחס של האוכלוסייה כלפי טרנסיות בישראל.

לינור אברג'יל: אני רציתי לקשר את זה גם למענים שיש בעניין הזה.

לינור אברג'יל: ב-9 ביולי פורסם המכרז למענים לטרנסיות.

לינור אברג'יל: לפי מה שמירי מוסקוביץ' אומרת, ב-28 בפברואר הלנת החירום רק תיפתח, זה כבר כמעט שנתיים שטרנסיות לא קיבלו מענה בשום מקום.

לינור אברג'יל: רציתי לציין גם את מה שאפרת אמרה.

לינור אברג'יל: אתמול אני לקחתי עדויות מהבנות לגבי האכיפה של נשים וטרנסיות.

לינור אברג'יל: טרנסיות מספרות מעדויות שהן נאלצות לעמוד מול שוטרים עירומות כדי להודות שהגבר שנמצא איתן הוא לקוח, ורק ככה הן משתחררות כשזו אכיפה בזנות רחוב.

לינור אברג'יל: רציתי לציין שיש מענים במשרד הרווחה שלצערי, לא היו מותאמים לנשים טרנסיות.

עאידה תומא סלימאן: מה המשפט הזה?

עאידה תומא סלימאן: לא הבנתי אותו.

לינור אברג'יל: מה לא הבנת?

עאידה תומא סלימאן: שנאלצים לעמוד מול שוטר.

לינור אברג'יל: השוטרים עוצרים את הנשים הטרנסיות במכוניות כשהן נמצאות בזירות הזנות.

לינור אברג'יל: אלו לא מכונים, אלו מכוניות בזנות רחוב.

לינור אברג'יל: השוטרים אומרים להם לצאת מהרכב, ללקוח ולטרנסית שעובדת.

לינור אברג'יל: הם עומדים מול השוטר ערומים מול מצלמת הגוף שלהם – זה מעדויות, מה שאני אומרת, אני לא הייתי שם – והבנות נאלצות להגיד שהבחור שנמצא איתן הוא לקוח על מנת שאותו אדם יקבל קנס על צריכת זנות, ורק אז הן משתחררות מהשוטר שייתן להן להמשיך לעבוד במקום.

לינור אברג'יל: אתמול באכיפה זו לא הייתה הוראה שצריכה להיות עובדת סוציאלית, זו הייתה הוראה שהשוטרות צריכות להציע טיפול סוציאלי לאותן נשים, שגם בווידאו מראים שהן אומרות שהן לא מקבלות את ההצעות האלו, וגם, כמו שאתם יודעים, הדוחות - - -

עאידה תומא סלימאן: את הווידאו אני ראיתי, השאלה לשוטרת הייתה האם אתם לא יודעים שצריך שתהיה אתכן עובדת סוציאלית?

עאידה תומא סלימאן: אני ראיתי את הווידאו.

לינור אברג'יל: נכון, גם להציע טיפול סוציאלי לאותן נשים.

לינור אברג'יל: מסתבר שכמו תמיד, אותן נשים בסוף נענשות – אם זה דוח על מסיכה, או דוח על עמידה בכביש, או דוחות כאלה ואחרים.

לינור אברג'יל: אנחנו ביקשנו והתרענו מול המשרד לביטחון פנים לא פעם ולא פעמיים, מול השר לביטחון פנים, לביטול תיקים שנמצאים במשטרה שלא הגיעו לחנינות.

לינור אברג'יל: רציתי לציין רק עוד דבר אחד – יש את התוכנית של SFI, שזה אג"ח חברתי למציאת עבודה לנשים טרנסיות.

לינור אברג'יל: האג"ח הזה הופל על ידי משרד האוצר.

לינור אברג'יל: אז אם מדברים על תקציבים וניצול תקציבים, אני חושבת שקודם כל צריך לטפל בעניין הזה מה הסיבה שנשים טרנסיות מגיעות למעגל הזנות, וצריכים לטפל בסיבה ולא בתוצאה, כי התוצאה היא בסופו של דבר נשים שיהיה להם קשה נורא לצאת ממעגל הזנות לעבודות כמו עבודות בפארמים ובחניות בגדים.

לינור אברג'יל: ועוד דבר אחד קטן ואחרון, בתחילת הוועדה דיברה שחף, היא ראיינה 40 נשים בנטוורק שלה.

לינור אברג'יל: בסקר הלאומי ראיינו 600 נשים, שזה מגוון רחב, והגיעו לתמונה מורכבת לחלוטין.

לינור אברג'יל: צריכים לצאת מנקודת הנחה שנשים שמגיעות למעגל הזנות לא בהכרח מגיעות מפגיעה מינית – עוני הוא אחד הסיבות העיקריות של ירידה למעגל הזנות, ועד שלא יטפלו בעוני, לא תהיה אפשרות לטפל בכל מעגל הזנות כמו שאנחנו רוצות וחולמות.

לינור אברג'יל: תודה.

עאידה תומא סלימאן: אוקיי.

עאידה תומא סלימאן: תודה רבה.

עאידה תומא סלימאן: אני חושבת שגם בדיון הזה שאלנו והתעניינו מה מתפתח בנושא של המענים והתוכניות לטיפול בטרנסג'נדרים ממעגל הזנות.

עאידה תומא סלימאן: אני חושבת שהיה נחוץ לנו לעבור על הסקירה הזו ולבדוק איפה קיימות הבעיות עדיין בטיפול בנושא הזה, גם בנושא האכיפה.

עאידה תומא סלימאן: אני הבנתי שכנראה יש תוכניות של המשרד.

עאידה תומא סלימאן: אנחנו נפנה לשר ונבקש לדעת מה התוכניות בעניין האכיפה בפריסה הארצית.

עאידה תומא סלימאן: את אמרת שיש חקירות שמתקיימות שבסופן יירשם הדוח.

עאידה תומא סלימאן: זה אומר שאלו לא מקרים של סיירים שהגיעו לזירה ונתנו דוחות במקום, אלא אתם מדברים על סוג של דירות או משהו כזה.

עאידה תומא סלימאן: אנחנו נפה לשר לבט"פ ונבקש לדעת מה התוכניות שלהם בעניין של אכיפת החוק בפריסה ארצית, איך זה עלול להתנהל או מתוכנן להתנהל בשנה הזו.

עאידה תומא סלימאן: אומנם אנחנו מציינים לטובה את העלייה באכיפה שהייתה עד עכשיו, ואני מקווה שימשיכו עם זה, אבל אני עדיין מודאגת מהגיבוי של תוכניות לשיקום שאמורות להתלוות לעניין האכיפה.

עאידה תומא סלימאן: אם תתוגבר האכיפה יותר ויותר – ואנחנו יודעים שקו העוני כלל יותר ויותר אנשים בשנתיים האחרונות בגלל הקורונה – אנחנו עלולים להיות מול מצב שיהפוך לבומרנג ולא למצב טוב שיש אכיפה.

עאידה תומא סלימאן: אותו קצב של עלייה באכיפה, צריכה להתלוות לו עלייה בקצב מתן השירותים הרווחתיים והתעסוקתיים לאנשים שמעורבים בזנות.

עאידה תומא סלימאן: אנחנו נמשיך להביע דאגה מעצם העובדה שהתקציב קוצץ לשנה זו, ואנחנו נדרוש בשנתיים – אם הממשלה אומרת שהיא רוצה להתחיל כבר במאי לעבוד על התקציב לשנים הבאות, צריך לתקן את המעוות, וכבר ב-2023 יהיה תקציב יותר טוב לתוכניות האלה.

עאידה תומא סלימאן: אנחנו נרצה לקבל את התוכניות שדיברתי עליהן בתוך הישיבה, את הבקשות שהעליתי, כולל הפילוחים.

עאידה תומא סלימאן: אני מודאגת מאוד ממה שקורה בזרוע העבודה.

עאידה תומא סלימאן: אני חושבת שהגיע הזמן שהתוכנית הזו תיבנה בצורה הכי מהירה, ולהתחיל לתפור מה שנקרא חליפה טובה לנשים.

עאידה תומא סלימאן: אני יודעת שהתוכנית הזו לא יכולה להתמקד במקום אחד והיא צריכה להיות פרוסה ארצית.

עאידה תומא סלימאן: אנחנו נחכה לחודש מאי כדי לשמוע דיווח שוב על מה התוכנית שפותחה ואיך מתחילים ליישם אותה בעניין התעסוקה לשורדי ושורדות מעגל הזנות.

עאידה תומא סלימאן: תודה לכולכם.

עאידה תומא סלימאן: אני נועלת את הישיבה.